Boleh Google, kata Khairy pada Najib tentang dakwaan ‘vaksinasi lambat’

Menteri Penyelaras Program Imunisasi Covid-19 Kebangsaan (PICK) Khairy Jamaluddin menolak dakwaan bekas perdana menteri Najib Razak bahawa Malaysia ketinggalan dari negara lain dalam mencapai imuniti kelompok.Khairy Jamaluddin yang juga Menteri Sains, Teknologi dan Inovasi (Mosti), turut menolak dakwaan Najib bahawa kerajaan telah membuat pusingan u dalam isu membenarkan sektor swasta membantu pihak berkuasa dalam memberikan vaksin kepada orang ramai.“Daripada awal lagi, PICK telah merancang untuk melibatkan perkhidmatan kesihatan swasta. Ini turut dinyatakan dalam buku panduan PICK. Mungkin Dato’ Sri belum membaca sampai habis buku panduan ini.“Saya juga telah menyatakan perkara ini berulangkali sama ada menerusi program penerangan, siaran akhbar mahupun ketika sidang media. Dato’ Sri boleh Google jika Dato’ Sri ada terlepas pandang.” kata Khairy dalam respons yang disiarkannya di laman Facebook Najib.Najib Razak adalah antara mereka yang lantang mengkritik dasar kerajaan di Facebook. Beliau meramalkan dengan kadar pemberian vaksin yang dilaksanakan ketika ini Malaysia hanya akan memperoleh 80% imuniti kelompok pada Mac tahun depan.Najib menambah kadar pemberian vaksin ketika ini ni adalah jauh di bawah sasaran kerajaan sebanyak 150,000 suntikan sehari.Selain itu, beliau turut memetik beberapa contoh pelaksanaan vaksinasi di Singapura, Indonesia dan jumlah keseluruhan hari sejak Malaysia melancarkan program vaksinasi kebangsaannya.Bagaimanapun, Khairy berkata dakwaan-dakwaan dalam kenyataan Najib tersebut memiliki beberapa kesalahan fakta termasuk jumlah keseluruhan hari sejak Malaysia melancarkan program vaksinasi kebangsaan.Kadar yang lebih rendah bagi fasa pertama program vaksin adalah kerana kebanyakan mereka adalah penerima vaksin dari barisan hadapan.“Lebih 90% kumpulan penerima vaksin Fasa 1 adalah terdiri daripada petugas barisan hadapan. Kumpulan ini terikat dengan tugas hakiki mereka seperti kakitangan kesihatan, polis dan tentera.“Justeru, pemberian vaksin kepada golongan ini perlu diberikan secara berperingkat bagi memastikan tugasan hakiki kumpulan ini tidak terganggu,” jelas Khairy.Khairy turut menambah pelaksanaan vaksinasi kebangsaan dijangka akan meningkat apabila masuk suku kedua 2021 apabila lebih banyak jenis vaksin diluluskan NPRA dan penghantaran vaksin daripada pembekal akan menjadi lebih kerap.Ahli Parlimen Rembau itu turut menjelaskan purata purata dos diberikan sejak PICK bermula pada 24 Februari lalu – 13 hari sehingga semalam – bukanlah 3 minggu seperti yang didakwa Najib Razak adalah sebanyak 12,797 dos sehari.“Jadi perbandingan yang dibuat Dato’ Sri adalah tidak adil apabila tidak mengambilkira jumlah hari program vaksinasi telah berlangsung. Jika mengambil kira jumlah hari, ternyata purata harian vaksinasi di Malaysia adalah lebih tinggi daripada Singapura,” tegas Khairy.Berhubung seruan Najib agar kerajaan mempercepatkan kadar vaksinasi dengan mengadakan mengadakan vaksinasi pandu lalu, Khairy berkata ia memang sudah dirancang.“Jadi jangan khuatir, perancangan ini sememangnya telah ada. Cumanya ia perlu diberi perincian tertamanya dalam soal logistik dan kesan AEFI memandangkan setiap vaksin Covid-19 mempunyai protokol pengendalian yang berbeza-beza,” jelasnya.


Menu Rahmah untuk semua, kata menteri

Pelaksanaan Menu Rahmah yang diperkenalkan Kementerian Perdagangan Dalam Negeri dan Kos Sara Hidup (KPDN) dengan harga serendah RM5 dapat membantu setiap rakyat Malaysia tanpa mengira kumpulan pendapatan mahupun taraf kehidupan rakyat.
Menteri berkenaan Salahuddin Ayub ketika menggulung perbahasan Usul Menjunjung Kasih Titah Diraja di Dewan Rakyat semalam berkata usaha diperkenalkan di bawah Payung Rahmah itu dapat meringankan beban dan amat bermakna kepada mereka yang memerlukan.
"Menu Rahmah itu adalah satu hidangan premium, takkanlah saya sebagai menteri dan kementerian dalam sesi perbincangan, rela untuk menerima mana-mana peniaga membuat satu menu kelas terendah yang mungkin kuah cair atau nasi daripada beras tak berkualiti dan ikan atau ayam tak berkualiti.
"Kita juga tak namakan itu menu B40, semua orang boleh menikmati hidangan itu kerana kita ingin menjaga juga air muka dan maruah B40. Ini adalah hidangan untuk semua...Rahmah for all, Rahmah untuk semua," katanya.
Beliau berkata inisiatif itu mendapat sambutan baik daripada rakyat dan peniaga termasuk rangkaian makanan segera serta gerai-gerai di hentian Rehat dan Rawat (RnR) di sepanjang Lebuhraya Utara Selatan (PLUS).
Sementara itu Salahuddin berkata pihak kementerian perlu menjalin kerjasama rentas kementerian bagi menyelesaikan isu kos sara hidup.
"Kementerian Ekonomi, Kementerian Kewangan dan Majlis Tindakan Sara Hidup Negara (Naccol) bertanggungjawab dalam kos sara hidup, kami sedang berusaha keras," katanya.
Katanya selain KPDN 14, kementerian lain turut terlibat dalam sesi penggulungan semalam, antaranya Kementerian Pembangunan Wanita, Keluarga dan Masyarakat, Kementerian Belia dan Sukan serta Kementerian Pendidikan Tinggi.
Persidangan dewan bersambung hari ini.


Umno Sabah tak akan khianati rakan GRS, kata Bung Moktar

Umno Sabah tidak akan mengkhianati jalinan kerjasamanya dengan parti dalam Gabungan Rakyat Sabah (GRS) dan berharap agar pendirian sama dipegang rakan lain dalam gabungan itu, kata Pengerusi Badan Perhubungan Umno Sabah Bung Moktar Radin.Timbalan Ketua Menteri Sabah itu berkata, perkara ini penting kerana kerjasama tersebut membolehkan GRS membentuk kerajaan negeri dan Umno Sabah akan terus bersama-sama rakan parti lain untuk mengukuhkan kerajaan negeri bagi membela nasib rakyat.“Jaminan (untuk terus bersama rakan GRS) sentiasa ada, ini bergantung kepada keikhlasan kita semua, Umno memang ikhlas, kita tidak akan mengkhianati rakan kita dan kita juga minta rakan jangan mengkhianati kita, walau siapa sahaja rakan kita,” katanya pada sidang media selepas mempengerusikan Mesyuarat Badan Perhubungan Umno Sabah hari ini.GRS, yang terdiri daripada Perikatan Nasional (PN), Barisan Nasional (BN) dan Parti Bersatu Sabah (PBS), membentuk kerajaan negeri selepas memperoleh majoriti mudah 38 kerusi pada Pilihan Raya Negeri (PRN) 26 September lepas.Parti dalam gabungan PN pula terdiri daripada Bersatu, SAPP dan Star manakala BN terdiri daripada Umno, MIC, MCA dan PBRS.Ditanya mengenai spekulasi perkembangan politik di Perak akan menular ke Sabah, Bung Moktar berkata situasi di kedua-dua negeri tidak sepatutnya disamakan kerana masing-masing memiliki sentimen tersendiri.“Kita di Sabah ada sentimen sendiri, kita utamakan kepentingan rakyat, yang penting kita harapkan pemimpin-pemimpin di Sabah memahami antara satu sama lain, bermakna kita mesti… tidak boleh berpecah, jika berpecah akibatnya rugi,” katanya.Semalam, Menteri Besar Perak Ahmad Faizal Azumu yang juga timbalan presiden Bersatu gagal mendapat undi percaya di Dewan Undangan Negeri (DUN) termasuk dalam kalangan ahli Dewan Undangan Negeri (Adun) Umno.Dalam perkembangan lain, Bung Moktar berkata Umno Sabah memutuskan tidak akan bertanding pada pilihan raya kecil DUN Bugaya yang dijadualkan pada 16 Jan tahun depan susulan kematian penyandangnya Manis Muka Mohd Darah daripada Warisan.“Terdapat beberapa faktor untuk keputusan ini dibuat sendiri oleh Umno Sabah, antaranya pada PRN Sabah lepas, Umno tidak bertanding di kawasan itu.“Umno Sabah menyokong sekiranya darurat (diisytiharkan) di Bugaya seperti di Batu Sapi bagi menjaga rakyat (daripada) dijangkiti Covid-19,” katanya.


Harap kerjasama di peringkat persekutuan kekal, kata pemimpin PAS

Seorang pemimpin PAS berharap agar kerjasama Perikatan Nasional (PN) dan Barisan Nasional (BN) di peringkat persekutuan tidak tergugat dengan keputusan Pilihan Raya Negeri Melaka (PRN).Ahli Parlimen Kuala Nerus Mohd Khairuddin Aman Razali dari PAS berkata, menang dan kalah adalah adat pilihan raya.“Biasalah pilihan raya ada menang kalah, apa pun terjadi kita harap kerjasama di peringkat persekutuan akan kekal,” katanya ringkas ketika ditemui media hari ini.BN dan PN masih membentuk kerajaan pusat dengan Gabungan Parti Sarawak.Namun BN dan PN bertembung dalam PRN Melaka selepas rundingan kerusi antara Umno, PAS dan Bersatu gagal menemui kata sepakat.Bekas menteri perusahaan, perladangan dan komoditi itu tewas pemilihan jawatankuasa PAS Pusat baru-baru ini selepas terkait dengan isu rakaman audio.PAS masih merupakan rakan kongsi Umno dalam Muafakat Nasional (MN).Persoalan timbul mengenai masa depan MN apabila BN berkemungkinan bergerak solo pada Pilihan Raya Umum ke-15 (PRU15) yang dijangka berlangsung pada tahun depan susulan keputusan PRN Melaka.PAS yang memilih bersama PN tidak memenangi sebarang kerusi pada PRN Melaka.


Pengkritik pemimpin tak seharusnya ditahan, kata menteri

Menteri Komunikasi dan Multimedia Saifuddin Abdullah tidak bersetuju dengan tindakan pihak berkuasa kerana menahan beberapa individu kerana mengkritik pemimpin.Katanya, tangkapan atau penahanan ke atas mereka tidak wajar dilakukan kerana Malaysia merupakan sebuah negara yang menjunjung tinggi prinsip demokrasi.“Kalau berita palsu memang kita akan siasat dari masa ke semasa, sebagai seorang demokrat, saya tidak setuju mana-mana individu ditangkap kerana mengkritik pemimpin politik,” katanya pada satu sidang media secara dalam talian hari ini.“Kecuali apabila ia menyentuh hal-hal agama dan raja. Walaupun mungkin tidak setuju dengan kritikan anda, tapi saya akan pertahankan hak bersuara anda.”Walaupun tidak menyatakan secara spesifik, Saifuddin dipercayai mengulas penahanan beberapa individu ekoran mengkritik Menteri Besar Kedah Muhammad Sanusi Md Nor di Facebook.Pada 10 Ogos lalu, dua lelaki ditahan polis kerana membuat komen yang dianggap negatif dan jelek kepada Sanusi, ia susulan laporan yang dibuat seorang pegawai khas menteri besar.Manakala, pada 9 Ogos, seorang warga emas berusia 61 tahun turut direman kerana memuat video yang didakwa mengaibkan Sanusi.Dalam pada itu, Saifuddin turut memohon semua ahli-ahli politik dan rakyat supaya berbicara mengikut lunas Perlembagaan dan bukannya mengikut perasaan semata-mata.“Sebagai contoh peguam Gopal Sri Ram, mereka berbicara mengikut lunas Perlembagaan, (kerana) ada yang persoal keabsahan perdana menteri.“Tapi banyak antara kita yang berbicara berasakan emosi dan kecenderungan politik keterlaluan, kita galakkan debat, tapi biarlah berlunaskan ilmu pengetahuan dan Perlembagaan,” katanya.


Kerajaan pertimbang laksanakan sidang Parlimen secara hibrid

Putrajaya secara dasarnya bersetuju pelaksanaan sidang Parlimen secara hibrid dan sedang mengkaji mekanisme ke arah pelaksanaannya melibatkan Dewan Rakyat dan Dewan Negara, kataMenteri di Jabatan Perdana Menteri (Undang-undang) Takiyuddin Hassan.Beliau berkata langkah tersebut diambil bagi memastikan Parlimen akan dapat berperanan sebagaimana sewajarnya walaupun negara masih berdepan dengan pandemik Covid-19.“Suatu mesyuarat diadakan secara maya antara saya selaku menteri bertanggungjawab dengan hal ehwal Parlimen dengan kedua-dua Yang DiPertua Dewan Rakyat dan Dewan Negara serta Timbalan-Timbalan Yang DiPertua bagi membincangkan perkara-perkara berkaitan persiapan ke arah pelaksanaan Parlimen secara hibrid yang merangkumi aspek-aspek infrastruktur, teknikal, undang-undang, peraturan dan kewangan,” katanya dalam satu kenyataan hari ini.Menurut Takiyuddin mesyuarat yang diadakan hari ini pada dasarnya bersetuju dengan pelan konsep Parlimen Hibrid tersebut diadakan yang berasaskan penyertaan kehadiran ahli-ahli Parlimen secara fizikal dan juga secara maya.“Mesyuarat turut memutuskan supaya kajian lebih terperinci dibuat segera bagi menyediakan kertas lengkap yang akan diangkat dalam waktu terdekat untuk pertimbangan dan kelulusan jemaah menteri.”Kemungkinan untuk mengadakan sidang maya Parlimen telah disyorkan Timbalan Yang di-Pertua Dewan Rakyat Azalina Othman Said.Dalam sebuah kenyataan pada 27 Mei lalu, ahli Parlimen Pengerang itu juga mengutarakan beberapa syor untuk menjalankan persidangan dewan rakyat secara maya dengan mengatakan pandemik masih akan berterusan dalam tempoh yang lama.Ahli politik pembangkang dari Pakatan Harapan juga telah memulakan proses undang-undang terhadap kerajaan, meminta mahkamah mengisytiharkan proklamasi darurat oleh Agong pada Januari tahun ini sebagai tidak berperlembagaan.Pada April, beberapa ahli Parlimen pembangkang bekerjasama dengan enam badan bukan kerajaan (NGO) untuk mendapatkan deklarasi mahkamah mengenai peranan Parlimen dan badan kehakiman, termasuk untuk menyatakan sama ada pembatalan persidangan Parlimen boleh dicabar di mahkamah.


134 korban Covid-19 direkod, kes baru jangkau 13,000

Malaysia merekodkan kes baru sebanyak 13,034 menjadikan kes keseluruhan Covid-19 meningkat sebanyak 964,918.Selangor kekal mencatat kes harian tertinggi sebanyak 6,049 disusuli Kuala Lumpur (1,611), Johor (791), Negeri Sembilan (711), Kedah (701), Sarawak (644), Sabah (497), Terengganu (391), dan Melaka (353).Hanya Perlis (6) sahaja yang mencatatkan kes satu digit hari ini.Negara juga mencatat sebanyak 8,436 kes sembuh menjadikan jumlah keseluruhan kes sembuh meningkat kepada 815,293.Kes aktif dengan kebolehjangkitan pula kini berjumlah 142,051.Dalam pada itu, 938 pesakit ditempatkan di unit rawatan rapi (ICU) termasuk 459 orang memerlukan bantuan alat pernafasan.Malaysia turut mencatat 134 lagi korban akibat Covid-19, menjadikan jumlah mangsa yang maut meningkat kepada 7,574.


Bekas KSN Ali Hamsa meninggal dunia

Bekas ketua setiausaha negara (KSN) Ali Hamsa disahkan meninggal dunia hari ini pada usia 64 tahun.Ketua Setiausaha Negara Mohd Zuki Ali mengesahkan Ali meninggal dunia di Hospital Dublin, Ireland.“Ali merupakan tokoh besar dalam sektor perkhidmatan awam.“Pemergian beliau di bulan Ramadan ini merupakan satu kehilangan besar kepada negara dan perkhidmatan awam,” katanya dalam satu kenyataan.Ali yang merupakan anak Johor mendapat pendidikan tinggi di Universiti Malaya dalam bidang ekonomi dan kemudian memperoleh ijazah kodoktoran dari Universiti Oklahoma, Amerika Syarikat.Beliau mula berkhidmat sebagai pegawai tadbir dan diplomatik (PTD) sejak Januari 1981 dan memulakan karier sebagai penolong setiausaha di kementerian perdagangan dan perindustrian.Ali dilantik dan berkhidmat sebagai KSN sejak Jun 2012 sehingga 30 Ogos 2018 menggantikan Mohd Sidek Hassan yang tamat kontrak.


Hantaran Facebook suami ketua hakim negara cuma komen umum rakyat, mahkamah diberitahu

Mahkamah Persekutuan hari ini diberitahu hantaran Facebook suami Ketua Hakim Negara Tengku Maimun Tuan Mat pada 2018 tidak menunjukkan beliau mempunyai permusuhan peribadi terhadap Najib Razak tetapi sebaliknya komen umum tentang rakyat di media sosial.
Timbalan Pendakwa Raya (DPP) V. Sithambaram berkata ini kerana hantaran itu adalah ulasan peribadi semata-mata mengenai senario politik yang membawa kepada keputusan Pilihan Raya Umum ke-14.
“Tiada kaitan antara hantaran itu yang disiarkan pada 11 Mei 2018 dengan rayuan Najib di hadapan Mahkamah Persekutuan pada 23 Ogos tahun lepas. Adalah sukar dipercayai bahawa pemohon (Najib) hanya menyedari mengenai hantaran FB ini pada 22 Ogos tahun lepas iaitu beberapa jam sebelum pendengaran rayuan pada 23 Ogos tahun lepas.
“Pemfailan permohonan penarikan diri (Ketua Hakim Negara) adalah percubaan terakhir yang terdesak untuk tidak meneruskan pendengaran rayuan. Kebetulan luar biasa apabila pemohon mendapat tahu daripada hantaran FB awam beberapa jam sebelum tamat pendengaran rayuan pada 23 Ogos tahun lalu.
“Yang Arif, sebenarnya mereka tahu mengenai hantaran itu tetapi mendapati ia tidak layak untuk permohonan menarik diri sebelum itu. Permohonan dalam tempoh 11 jam itu adalah usaha terdesak semata-mata untuk menangguhkan rayuan,” tegasnya.
Berhubung pelantikan firma Tetuan Zaid Ibrahim Suflan Th Liew (ZIST), DPP itu berkata tujuan utama kes SRC International dikendalikan oleh firma tersebut pada tahun lepas adalah bagi memohon penangguhan.
Sithambaram berkata firma itu tidak sepatutnya mengambil alih kes itu daripada Tetuan Shafee & Co jika mereka tidak bersedia untuk meneruskan rayuan pada tarikh yang ditetapkan bagi pendengaran itu pada Ogos 2022.
"Tetuan ZIST mengambil alih kes itu dengan tujuan semata-mata untuk meminta penangguhan kes. Perlu diingat bahawa tarikh pendengaran rayuan utama telah ditetapkan empat bulan lebih awal atas permintaan peguam cara pemohon, Tetuan Shafee & Co.
“Walaupun Najib mempunyai hak untuk melantik peguam cara pilihannya, ia harus dilakukan lebih awal agar tidak mengganggu tarikh pendengaran yang telah ditetapkan empat bulan lebih awal dengan persetujuan semua pihak,” katanya sambil menambah tindakan peguam cara atau peguam pemohon tidak boleh dibiarkan kerana jika sebaliknya, ia bermakna penangguhan sentiasa boleh diperoleh oleh peguam cara atau peguam baharu yang mengambil alih kes-kes pendengaran yang telah ditetapkan.
Menjelaskan tindakan bekas peguam Najib, Hisyam Teh Poh Teik yang melepaskan dirinya daripada mewakili bekas perdana menteri itu, timbalan pendakwa raya menegaskan Mahkamah Persekutuan mempunyai budi bicara sama ada untuk membenarkan peguam menarik diri, terutama di tengah-tengah perbicaraan.
Sithambaram berkata peguam yang tidak diberi penangguhan rayuan tidak dibenarkan menggunakan kaedah pintu belakang untuk menangguhkan rayuan dengan strategi taktikal untuk melepaskan dirinya.
Beliau seterusnya berhujah bahawa tindakan melucutkan Tetuan Shafee & Co daripada mewakili pemohon adalah satu langkah strategik oleh Najib untuk menangguhkan rayuan tersebut.
"Kami mengatakan ini kerana firma itu terus mewakili pemohon dalam kes 1Malaysia Development Berhad (1MDB) pada setiap masa yang berkaitan. Muhammad Shafee Abdullah hadir mewakili Najib dalam permohonan penarikan diri (hakim) dalam rayuan ini. Justeru, pelepasan Tetuan Shafee & Co merupakan satu tindakan meragukan untuk memaksa mahkamah menangguhkan rayuan tersebut."
Timbalan pendakwa raya kanan itu berkata demikian pada pendengaran permohonan Najib untuk menyemak semula keputusan Mahkamah Persekutuan terdahulu yang mengekalkan sabitan serta hukuman penjara 12 tahun dan denda RM210 juta atas kesalahan menyeleweng RM42 juta dana SRC International.
Najib dalam permohonan semakannya memohon untuk membatalkan keputusan yang dibuat oleh panel lima hakim Mahkamah Persekutuan diketuai Ketua Hakim Negara Tengku Maimun pada 23 Ogos tahun lepas yang mengekalkan sabitan dan hukuman penjara 12 tahun dan denda.


Nazir Razak tamatkan khidmat sebagai pengerusi Bank Pembangunan

Bank Pembangunan Malaysia Bhd (BPMB) mengumumkan Nazir Razak akan bersara daripada jawatannya sebagai Pengerusi Bukan Bksekutif BPMB pada 22 April selepas berkhidmat selama dua tahun.
Menurut kenyataan BPMB pada Khamis, Nazir mengucapkan terima kasih kepada kerajaan atas peluang berkhidmat dengan bank ini selama dua tahun.
“Dalam tempoh itu, kami berjaya menyelesaikan penggabungan dengan Danajamin, memperkukuh barisan pengurusan kami, operasi bertambah baik dan tadbir urus keseluruhan, menjadikan BPMB Group lebih kukuh dan bersepadu seperti hari ini,” katanya.
Beliau juga berkata BPMB juga melancarkan Agenda 2025 (pelan transformasi tiga tahun) dan menerapkan kaedah objektif untuk menilai pinjaman dan pelaburan berdasarkan rangka kerja Pengukuran Kesan terhadap Pembangunan Negara (MIND) BPMB, menurut kenyataan itu.
Nazir menyertai BPMB pada 2021 dengan tujuan menyelia penyatuan institusi kewangan pembangunan (DFI) yang telah dirancang dan dalam fasa satu, penggabungan di antara Danajamin Bhd dan BPMB telah selesai tahun ini.
Bagi fasa dua, penggabungan dengan Small Medium Enterprise Development Bank Malaysia Bhd (SME Bank) dan Export-Import Bank of Malaysia Bhd (EXIM Bank) kekal sebagai sebahagian daripada pelan hala tuju penyatuan DFI, seperti yang diumumkan dalam Belanjawan 2020.
“Saya kini akan boleh mengkhususkan lebih banyak masa saya untuk pelaburan ekuiti persendirian Asean dan peranan baharu sebagai Pengerusi Majlis Penasihat Perniagaan Asean Malaysia,” katanya.
Menerusi kenyataan itu, BPMB mengucapkan penghargaan kepada Nazir atas sumbangan tidak ternilainya kepada bank.


Belanjawan 2021, PM minta sokongan semua termasuk blok pembangkang

Perdana Menteri Muhyiddin Yassin berharap semua ahli Parlimen termasuk daripada blok pembangkang akan menyokong Belanjawan 2021 yang akan dibentangkan pada Jumaat ini demi kepentingan rakyat dan kebaikan negara.Beliau optimis semua ahli politik komited dan akan bekerjasama untuk kebaikan negara.“Pada sesi Parlimen lepas, tidak ada seorang pun ahli Parlimen yang menentang Akta Kumpulan Wang Covid-19,” katanya.Beliau berkata demikian dalam sidang media khas dengan Bernama dan stesen-stesen televisyen tempatan menjelang pembentangan Belanjawan 2021 Jumaat ini.“Melihat kepada kepentingan Belanjawan 2021 dalam meneruskan usaha menangani wabak Covid-19, melindungi kelangsungan hidup golongan mudah terjejas dan memacu ekonomi, saya berharap semua ahli Parlimen daripada semua latar belakang politik akan menyokong Belanjawan 2021,” katanya.Muhyiddin berkata semua pihak perlu menumpukan usaha bagi membantu rakyat yang terkesan teruk susulan Covid-19 ketika negara berhadapan dengan situasi sukar dan menyulitkan.“Isu di hadapan kita bukan isu kerajaan semata-mata tapi isu negara.“Kalau kita sayangkan negara kita… kita nak selamatkan negara kita dengan apa cara pun,” kata beliau.Perdana menteri berkata kerajaan sememangnya mempunyai tanggungjawab dan bebanan utama dalam perkara itu.“Boleh ringankan bebanan itu jika semua pihak ketepikan fahaman politik dan membantu kerajaan,” katanya.Muhyiddin berkata semua pihak perlu menumpukan usaha bagi membantu rakyat yang terkesan teruk susulan Covid-19 ketika negara berhadapan dengan situasi sukar dan menyulitkan.“Jemaah menteri boleh laksanakan dan pegawai kerajaan yang diamanahkan pun boleh melaksanakannya, namun kalau pihak lain dapat membantu lagi dalam apa jua sekalipun, ia merupakan satu pengorbanan yang amat kita hargai,” katanya.Muhyiddin percaya belanjawan itu akan mendapat sokongan semua peringkat lapisan ahli Parlimen dan seterusnya di peringkat Dewan Negara.“Saya harap ini dapat ditunaikan supaya bebanan kerajaan dan rakyat dapat dikurangkan,” kata beliau.Perdana menteri berkata belanjawan tersebut merupakan belanjawan yang inklusif kerana pandangan pelbagai pihak termasuk parti pembangkang, pertubuhan bukan kerajaan, ahli perniagaan dan rakyat.Beliau berkata ini merupakan kali pertama dalam sejarah negara input daripada pembangkang diambil kira dalam pengubalan belanjawan negara.Menteri Kewangan Tengku Zafrul Abdul Aziz dijadual membentangkan Belanjawan  2021 di Dewan Rakyat pada Jumaat ini.


Ong Tee Keat 'optimis namun berhati-hati' bertanding di Pandan

Bekas presiden MCA, Ong Tee Keat berkata beliau “optimis namun berhati-hati" berhubung pencalonannya menggunakan tiket Warisan dalam pilihan raya umum akan datang bagi merebut kerusi Pandan, selepas bertahun-tahun tidak aktif dalam politik.
Ong, yang memegang kerusi Pandan selama dua penggal dari 2004 hingga 2013 selepas empat penggal mewakili Parlimen Ampang Jaya, berkata usahanya untuk kembali berpolitik didorong oleh aspirasi dan cita-cita Warisan ketika polemik berasaskan kaum sering tercetus dalam negara.
Bercakap kepada MalaysiaNow selepas bercuti hampir 10 tahun, beliau berkata hasratnya untuk bertanding di Pandan sebahagian besarnya didorong oleh rasa tidak senang yang diluahkan oleh beberapa penduduk tempatan kepadanya.
“Maklum balas mereka ialah kawasan pilihan raya itu terbiar sejak 10 tahun lalu,” katanya.
Ong menyertai MCA pada 1981 dan dipilih sebagai presiden parti pada 2008.
Beliau juga dilantik sebagai menteri pengangkutan pada tahun itu.
Ong terkenal kerana peranannya dalam mendedahkan kebocoran dana untuk kerja pengubahsuaian yang sepatutnya disalurkan kepada sebuah sekolah Cina pada 2006, selain turut dikenali kerana menghukum timbalannya dalam MCA ketika itu, Dr Chua Soi Lek, berhubung kes DVD skandal seksnya.
Beliau juga merupakan orang yang memulakan siasatan ke atas Zon Perdagangan Bebas Pelabuhan Klang.
Digelar sebagai "lone ranger", Ong berkhidmat sebagai timbalan speaker Dewan Rakyat dari 1990 hingga 1999.
Pada pilihan raya umum 2013, beliau digantikan sebagai calon pada saat akhir, apabila MCA memilih Lim Chin Yee untuk menentang Rafizi Ramli dari PKR.
Beliau kemudiannya meninggalkan MCA pada 2017 selepas bersama parti itu lebih 30 tahun.
Di kerusi Pandan, beliau akan berdepan dengan Rafizi yang turut berhasrat untuk kembali aktif dalam arena politik negara.
Beliau berkata rakyat Pandan mahukan ahli Parlimen yang komited untuk berkhidmat dan mendengar keluhan mereka.
"Rakyat bimbang tentang isu kos sara hidup, terutama ketika negara mengalami kejatuhan ekonomi disebabkan pandemik," katanya.
Berhubung pertembungannya dengan Rafizi di kerusi itu, beliau berkata, baginya tiada beza siapa pun yang diletakkan sebagai lawannya.
"Saya tidak pernah takut dengan mana-mana orang besar dalam kerjaya politik saya," katanya.
"Saya juga tidak akan dihalang oleh retorik. Orang ramai hanya percaya pada pelaksanaan kata-kata yang boleh memberi manfaat kepada negara."


Anak Muammar Gadafi dibebas daripada hukuman penjara

Anak bekas pemimpin Libya, Muammar Gaddafi yang diguling dan dibunuh pada 2011, Saadi Gaddafi dibebaskan dari penjara, kata sumber kementerian perundangan kepada AFP, semalam.Menurut sumber itu, pembebasan Saadi adalah sejajar keputusan mahkamah beberapa tahun lalu namun tidak menjelaskan sama ada beliau masih berada di Libya atau tidak.Semalam, laporan media mendakwa Saadi menaiki penerbangan ke Turki.“Beberapa bulan lalu, ketua pendakwa raya meminta agar keputusan berkait Saadi Gaddafi dilaksanakan sebaik saja semua syarat ditetapkan sudah dipenuhi,” katanya.Menurut sumber itu lagi, Saadi bebas untuk tinggal di Libya atau sebaliknya.Saadi yang berusia 47 tahun terkenal dengan gaya hidup mewah sepanjang pentadbiran bapanya.Beliau melarikan diri ke Niger susulan tunjuk perasaan yang disokong NATO pada 2011.Bagaimanapun, Saadi diekstradisi ke Libya pada 2014.Saadi yang juga bekas pemain bola sepak profesional, dipenjarakan di Tripoli atas pertuduhan jenayah terhadap penunjuk perasaan pada 2011 dan membunuh jurulatih bola sepak Libya, Bashir al-Rayani, pada 2005Pada April 2018, Mahkamah Rayuan membebaskan beliau daripada pertuduhan membunuh al-Rayani.


PBB, AS sedia beri bantuan tambahan selepas Turkiye dilanda dua lagi gempa bumi

Setiausaha Agung Pertubuhan Bangsa-Bangsa Bersatu (PBB) Antonio Guterres pada Isnin berkata badan dunia itu bersedia memberikan bantuan tambahan selepas dua lagi gempa bumi menggegarkan Hatay di wilayah selatan Turkiye.
“Ingatan kami terus bersama rakyat Turkiye dan Syria ketika mereka menghadapi kesan gempa bumi baharu yang melanda wilayah itu petang ini.
"Pasukan PBB di lapangan sedang menilai keadaan dan kami bersedia untuk memberikan bantuan tambahan seperti yang diperlukan," kata Guterres di Twitter, lapor Agensi Anadolu.
Sementara itu, Amerika Syarikat sangat prihatin dan berjanji akan terus memberikan bantuan yang diperlukan.
“Kami amat prihatin dengan berita gempa bumi yang memberi kesan kepada kawasan yang sudah musnah di Turkiye dan Syria,” ciap Penasihat Keselamatan Negara Jake Sullivan di Twitter.
Pada Isnin, dua gempa bumi menggegarkan wilayah Hatay, hanya dua minggu selepas gempa kuat melanda wilayah itu.
Gempa pertama bermagnitud 6.4 berlaku kira-kira 8.04 malam waktu tempatan (1704GMT) di daerah Defne, tiga minit gegaran dengan kekuatan 5.8 pada skala Richter melanda dengan pusat gempa di daerah Samandag.
Pada 6 Februari lalu gempa bumi kuat masing-masing bermagnitud 7.7 dan 7.6 magnitud yang berpusat di Kahramanmaras melanda 10 wilayah – Hatay, Gaziantep, Malatya, Sanliurfa, Adana, Adiyaman, Diyarbakir, Kilis, Osmaniye dan Elazig – mengorbankan sekurang-kurangnya 41,000 orang.


Netanyahu mahu gabung dengan pesaing bentuk kerajaan Israel

Perdana Menteri Israel Benjamin Netanyahu pada Rabu meminta pesaing sayap kanannya untuk bergabung membentuk kerajaan perpaduan, lapor Agensi Berita Xinhua.Dalam ucapan pertamanya sejak keputusan pilihan raya, Netanyahu mendesak pemimpin parti Yamina, Naftali Bennett dan pemimpin parti Harapan Baharu, Gideon Sa’ar untuk bergabung.“Masanya sudah tiba untuk mengenepikan perbezaan antara kita,” katanya dalam ucapannya yang disiarkan televisyen.Menurutnya, pakatan itu dapat menggabungkan 65 anggota sekali gus memperoleh majoriti kukuh daripada 120 kerusi parlimen.“Mari kita membentuk pemerintahan sayap kanan yang stabil dan bertahan selama bertahun-tahun,” kata Netanyahu.Sa’ar bagaimanapun menolak tawaran Netanyahu kerana janji utama kempen Harapan Baharu adalah untuk menyingkirkan Netanyahu. Pada Rabu Sa’ar mengulangi janjinya dan tidak akan bergabung dengan kerajaan yang dipimpin Netanyahu sebagai perdana menteri.Terdahulu, Presiden Reuven Rivlin meminta satu kerjasama dibuat untuk membolehkan kerajaan baharu dibentuk bagi merungkai kebuntuan politik.Pilihan raya kali keempat dalam tempoh dua tahun itu sekali lagi berakhir tanpa ada pihak yang mendapat majoriti.


Rina Harun disahkan positif Covid-19

Menteri Pembangunan Wanita, Keluarga dan Masyarakat Rina Mohd Harun disahkan positif Covid-19.Menurut kenyataan pejabat beliau hari ini, Rina memperoleh keputusan ujian saringannya malam tadi selepas menjalani ujian tersebut di Klinik Kesihatan Putrajaya pada pagi semalam.Beliau telah dimasukkan ke wad Hospital Sungai Buloh pada 11 pagi ini untuk pihak hospital menjalankan pemantauan lanjut.“Beliau memohon maaf jika perkara ini telah menimbulkan apa jua kesulitan dan keresahan kepada semua dan memohon agar Allah mempermudahkan segala urusan untuk semua yang terlibat.“Beliau juga akan pastikan semasa ketiadaannya, Kementerian Pembangunan Wanita, Keluarga dan Masyarakat akan meneruskan kerja-kerja kebajikan, pembelaan, pemerkasaan dan pembangunan untuk kumpulan sasar dan segala urusan pengoperasian kementerian akan tetap berjalan seperti biasa,” demikian menurut kenyataan itu.


Pemilihan Umno selepas PRU15?

Pemilihan Umno selepas Pilihan Raya Umum ke-15 (PRU15) merupakan idea kartun.Seolah-olah tak mengenali perlembagaan parti.Lebih teruk, menggambarkan keinginan nafsu bagi berpapah pada jawatan timbalan presiden.Mahu memohon dengan Jabatan Pendaftar Pertubuhan RoS, untuk memastikan supaya pemilihan Umno, enam bulan selepas PRU15.Pilihan raya mana?Adakah Umno akan melakukan pemilihan kepimpinan selepas enam bulan PRU15 diadakan?Persoalan yang timbul, bolehkan jadi begini? Mengapa?Lihat perlembagaan Umno.Dalam perlembagaan yang ada, Umno perlu mengadakan pemilihan kepimpinan setiap tiga tahun sekali.Ianya meliputi pemilihan di peringkat cawangan, bahagian hingga ke Majlis Kerja Tertinggi (MKT).Termasuk juga pemilihan bagi kepimpinan sayap parti, iaitu Wanita, Pemuda dan Puteri Umno.Cuba kita lihat, tentang PRU di negara Malaysia.PRU dibuat dalam masa lima tahun sekali.Maknanya, maksimum lima tahun.Dewan Rakyat akan terbatal secara automatik, bila mencukupi lima tahun.Usia Dewan Rakyat, dikira, bermula dari persidangan pertama dewan, selepas PRU.Perkara 55 dalam Perlembagaan Malaysia memperuntukkan hanya Yang di-Pertuan Agong sahaja yang boleh memanggil sidang Dewan Rakyat.Sidang pertama sesuatu Dewan Rakyat hendaklah diadakan dalam masa 120 hari, selepas PRU.Bila membandingkan tarikh pemilihan kepimpinan di dalam Umno dengan waktu perlu diadakan pilihan raya umum.Jelas sekali cadangan Mohamad Hasan atau Tok Mat yang mahu pemilihan Umno dilakukan selepas enam bulan diadakan PRU adalah tidak praktikal.Ia tidak boleh dilaksanakan, berdasarkan perlembagaan Umno itu sendiri. Itu tersangat jelas lagi nyata.Kehendak Tok Mat ini tidak dapat dilaksanakan, kerana pemilihan kepimpinan Umno tiga tahun sekali.Sedangkan PRU selama lima tahun sekali.Untuk memenuhi nafsu besar Tok Mat, yang ingin terus memegang jawatan timbalan presiden Umno itu, maka perlembagaan parti perlu dirombak dan diganti.Begitulah besarnya cita-cita Tok Mat, dalam mempertahankan kedudukannya dalam Umno.Barangkali tidak salah, kalau meminjam kenyataan Mohamed Nazri Aziz, Tok Mat mahu segerakan pembubaran Dewan Rakyat dan diadakan PRU15 seberapa segera.Katanya Tok Mat begitu ghairah ingin menjadi perdana menteri.Kata pepatah “sudah terang, lagi bersuluh”.Barangkali, itulah hasrat sebenar Tok Mat.Cuba membungkus keinginan nafsu, tetapi Nazri dan pemain politik dapat mengimbaunya.Berkilat ikan di air, sudah tahu jantan betinanya.Untuk memenuhi nafsu Tok Mat itu, perlembagaan Umno dalam hal pemilihan kepimpinan ini perlu dirombak dan diubah.Pemilihan kepimpinan Umno diadakan enam tahun sekali.Seseorang itu, termasuk Tok Mat, yang memang jawatan timbalan presiden sekarang, boleh berkapok di jawatan itu selama 6 tahun.Mengapa?Bila pemilihan kepimpinan Umno sudah menjadi enam tahun sekali, maka barulah sesuai dengan usia sesebuah usia Parlimen.Contohnya, usia Parlimen ke-14, berakhir pada Jun 2023, mencukupi lima tahun.Jadi, bila usia kepimpinan Umno kekal selama enam tahun, barulah selaras dengan usia Dewan Rakyat.Misalnya, pemilihan kepimpinan Umno, enam bulan selepas PRU .Jadi pemilihan Umno boleh diadakan pada bulan keenam bagi Dewan Rakyat penggal yang baru.Begitulah jadinya kepada Umno, sekiranya mahu memenuhi atau menyesuaikan nafsu serakah Tok Mat dalam menggenggam jawatan.Sekiranya, ketua sayap seperti ketua Pemuda dan ketua Puteri yang menjadi seperti “algojo” kepada Tok Mat semasa pesta-pestaan Umno (16-19 Mac), tetap menyokong idea karut tersebut.Maka alamatlah perjuangan Puteri dan Pemuda Umno akan menuju kegelapan dalam fikiran yang sangat bercelaru.Lebih teruk, mereka akan menjadi seperti kerbau dicucuk hidung. Akar fikir dan jalar fikir mereka menjadi lembam lagi bebal.Maka seluruh pergerakan sayap itu akan menjadi bonsai.Tidak sudah tidak ada pilihan lagi. Pemilihan kepimpinan parti perlu disegerakan.Kalau membiarkan parti dipimpin seorang timbalan seperti Tok Mat ini, maka Umno cuba dibawa mengikut emosinya.Beliau membiarkan emosi mengemudi kerasionalannya.Parti akan jahanam. Apatah lagi dengan ketua Puteri dan ketua Pemuda yang akar fikir dan jalar fikir mereka dirimbuni asap ketaksuban yang melampau.Maka itu, ahli-ahli Umno, jangan sesekali terperangkap dengan permainan jijik Tok Mat ini.Saya percaya, Mahdzir Khalid, Annuar Musa, Nazri Aziz, Khairy Jamaluddin, Shahidan Kassim, Tajuddin Abdul Rahman, Noh Omar sekadar beberapa nama yang mampu menyekat nafsu Tok Mat untuk menggenggam Umno.Oleh kerana barisan kepimpin Umno sekarang, hanyalah dilanjutkan tempoh atas sebab tertentu.Sebenarnya usianya sudah lama berakhir.Mereka boleh dianggap sebagai “care taker” sahaja.Oleh itu, eloklah dikembalikan mandat kepada ahli-ahli Umno.Tok Mat pun banyak bercakap soal maruah dan harga diri.Untuk membuktikan dia benar bermaruah dan punyai harga diri, eloklah beliau memanggil pemilihan parti disegerakan.Ada berani?Hanya keberanian memanggil pemilihan Umno sahajalah, yang membuktikan Tok Mat punyai maruah dan harga diri.Kamarazaman Yacob merupakan presiden Parti Kuasa Rakyat.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pemimpin kanan DAP selar Noor Hisham

Seorang pemimpin kanan DAP mengkritik Dr Noor Hisham Abdullah, mengatakan ketua pengarah kesihatan itu menunjukkan kelemahannya dalam perang melawan Covid-19.“Untuk menjadikannya lebih buruk, titik buta dan pilihan peribadi Noor Hisham – dan keenganannya untuk menggunakan kit ujian pantas, tidak mahu menguji kontak tanpa simptom dan memfokuskan pendekatan didominasi kementerian kesihatan, menjadi semakin jelas dalam gelombang terbaru penularan,” kata Ahli Jawatankuasa Pusat DAP Liew Chin Tong dalam artikel yang diterbitkan South China Morning Post.Tahun lalu, Noor Hisham mengingatkan kit ujian pantas untuk mengesan virus itu boleh menghasilkan keputusan tidak tepat.Minggu lalu Noor Hisham berkata, ujian harus dilakukan dalam tempoh lima hingga tujuh hari pertama selepas bergejala untuk keputusan yang tepat.Liew yang dilantik sebagai senator pada 2018 selepas kalah dalam pilihan raya untuk dilantik sebagai timbalan kepada menteri pertahanan pada ketika itu Mohamad Sabu turut mendakwa kerajaan “terlalu bergantung kepada Noor Hisham” sehingga menimbulkan masalah dalam melawan pandemik.Liew turut berkata perang Malaysia melawan Covid-19 “tidak seagresif sesetengah negara jiran” dalam percubaan untuk membeli vaksin.Katanya, kepimpinan Noor Hisham pada tahun-tahun awal pandemik menyebabkan “legitimasi pencapaian” kepada Perdana Menteri Muhyiddin Yassin.Liew berkata, keenganan Noor Hisham untuk menggunakan kit ujian pantas secara besar-besaran dan menambah kerajaan masih belum melaksanakan ujian terhadap kontak yang tidak mempunyai simptom.“Peningkatan kes baru-baru ini dan disebabkan kekurangan sumber manusia, secara praktikalnya menyebabkan pengesanan kontak diabaikan,” katanya.Liew kemudiannya merujuk kepada struktur pentadbiran Malaysia yang tidak mengagihkan perkara seperti kesihatan kepada kerajaan negeri.“Hospital di seluruh negara di bawah kawalan satu orang: ketua pengarah kesihatan,” katanya.Tahun lalu, China Global TV Network (CGTN) memilih Noor Hisham sebagai salah seorang daripada tiga doktor terbaik dalam perang dunia melawan Covid-19, termasuk rakan sejawatnya dari New Zealand Ashley Bloomfield dan penasihat kesihatan presiden Amerika Syarikat, Dr Anthony Fauci.


MOF jelaskan mengapa sektor E&E kekal dibuka sepanjang ‘lockdown’

Keputusan untuk memasukkan sektor elektrik dan elektronik (E&E) dalam senarai sektor yang dibenarkan dibuka dalam tempoh perintah kawalan pergerakan skala penuh yang bermula esok adalah susulan peranan besar sektor itu yang menghasilkan ribuan komponen untuk operasi berterusan infrastruktur kritikal seluruh dunia, kata menteri kewangan hari ini.Katanya, sektor E&E menyumbang RM386 bilion atau 40% daripiada eksport tahunan Malaysia, selain menyumbang perdagangan semikonduktor dunia sebanyak 7%.“Malaysia juga merupakan pemain utama dalam rantaian nilai global E&E. Sektor E&E menyumbang 40% (atau RM386 bilion) kepada eksport tahunan Malaysia, dan kira-kira 7% perdagangan semikonduktor global.“Sebagai contoh, Malaysia memainkan peranan yang kritikal sebagai pengeluar tunggal substrat aluminium untuk semua pemacu cakera keras yang dikeluarkan sebuah kilang di Johor yang kemudiannya akan dibekalkan melalui rantaian bekalan global syarikat tersebut,” katanya dalam satu kenyataan hari ini.Katanya, RM15 bilion pelaburan baru di sektor E&E telah diluluskan tahun lalu yang bakal membolehkan 20,000 peluang pekerjaan untuk rakyat Malaysia.Penutupan sektor itu bermakna bekalan keperluan industri akan di seluruh dunia akan terjejas, sekali gus membuatkan pelabur lari dari Malaysia.“Kita sudah pun mengalaminya semasa PKP 1.0, apabila pelbagai pengeluar Malaysia melaporkan bahawa pesanan mereka telah dialihkan ke negara pengeluar lain termasuk China,” katanya.Bagi mengurangkan risiko penularan Covid-19, kerajaan akan memastikan kilang E&E mematuhi prosedur operasi standard (SOP) dengan tegas dengan had kehadiran fizikal sehingga 60%.Dalam pada itu, kementerian kewangan berkata pendekatan menyeluruh sebagai sebuah negara penting dalam usaha mengatasi penularan wabak.Semalam, Majlis Keselamatan Negara mengumumkan sebanyak 17 sektor dibenarkan beroperasi semasa tempoh PKP3.0 yang dilaksanakan bermula 1 Jun hingga 14 Jun untuk mengekang penularan wabak Covid-19.


Exco baru Johor angkat sumpah jawatan Sabtu ini

Barisan ahli majlis mesyuarat kerajaan negeri Johor yang baru akan mengangkat sumpah jawatan Sabtu ini setelah mendapat perkenan Sultan Johor Sultan Ibrahim Sultan Iskandar.Dalam sebuah hantaran di Facebook, Menteri Besar Johor Onn Hafiz Ghazi berkata istiadat mengangkat sumpah itu akan diadakan di Istana Bukit Serene.“Sultan Ibrahim Ibni Almarhum Sultan Iskandar, sultan yang dipertuan bagi negeri dan jajahan takluk Johor Darul Ta’zim titah perkenan majlis angkat sumpah ahli-ahli exco akan diadakan pada Sabtu.“Menjunjung kasih Tuanku. Allah peliharakan sultan,” kata Onn.Pada 16 Mac lepas, Onn Hafiz secara rasminya memulakan tugasnya sebagai Menteri Besar Johor ke-19 di Bangunan Dato’ Jaafar Muhammad, Kota Iskandar.Ahli Dewan Undangan Negeri (Adun) Machap itu mengangkat sumpah sebagai menteri besar di hadapan Sultan Johor di Balai Mengadap Istana Bukit Serene, pada 15 Mac.Barisan Nasional meraih kemenangan selesa dalam Pilihan Raya Negeri (PRN) Johor pada 12 Mac lepas, apabila berjaya memperoleh majoriti dua pertiga, dengan kemenangan 40 kerusi daripada 56 kerusi Dewan Undangan Negeri yang dipertandingkan.


PKR sasar kuasai 7 kerusi di PRN Melaka

Parti Keadilan Rakyat (PKR) menyasarkan untuk menguasai tujuh daripada 11 kerusi yang ditandinginya pada Pilihan Raya Negeri (PRN) Melaka kali ini, kata Pengerusi Majlis Pimpinan Negeri (MPN) PKR Melaka Halim Bachik.Halim berkata daripada sasaran tujuh kerusi itu, tiga kerusi yang akan dipertahankan iaitu kerusi Dewan Undangan Negeri (DUN) Rembia, Kelebang dan Machap Jaya yang dimenangi pada Pilihan Raya Umum ke-14 (PRU14) lalu.“Kita tambah lagi empat kerusi iaitu Paya Rumput, Asahan, Rim dan Lendu,” katanya pada sidang media yang berlangsung melalui aplikasi Zoom hari ini.Pada PRU14 lepas, Pakatan Harapan (PH) yang turut dianggotai PKR membentuk kerajaan negeri selepas memenangi 15 kerusi dengan DAP lapan (PKR (3), Amanah (2) dan Bersatu (2).PRN Melaka pada 20 November ini, menyaksikan PH bertanding di 28 kerusi DUN dengan PKR bertanding di 11 kerusi, Amanah (9) dan DAP (8).Halim berkata, walaupun kerusi Lendu merupakan kubu kuat Barisan Nasional (BN) dan diwakili penyandangnya Ketua Menteri Melaka (sementara) Sulaiman Md Ali, tetapi pertaruhan calon muda di kawasan itu diyakini akan membawa perubahan.“Walaupun ia kawasan pengundi Melayu tetapi berdasarkan sejarah pada PRU13 dan PRU14 walaupun di kawasan bekas Ketua Menteri, ia gagal dipertahankan oleh penyandang pada ketika itu,” katanya.Lendu menyaksikan pertembungan tiga penjuru antara Sulaiman daripada BN, Abdullah Mahadi PN dan Mohamad Asri Ibrahim (PH).Pada PRU14 Sulaiman menang di kerusi berkenaan dengan majoriti tipis, 627 undi.


1,594 kes baru Covid-19, 1,181 pulih, 3 lagi kematian dilaporkan

Sebanyak 1,594 kes baru Covid-19 dikesan hari ini termasuk tiga jangkitan import, menjadikan angka keseluruhan penularan dalam negara berjumlah 106,690 kata Ketua Pengarah Kesihatan Dr Noor Hisham Abdullah.Katanya, sebanyak 1,181 pesakit pulih dan dibenarkan pulang, menjadikan jumlah keseluruhan angka sembuh 85,592 kes atau 80.2%.“Selangor melaporkan kes harian tertinggi iaitu sebanyak 697 kes atau 43.7%. Daripada jumlah ini, sebanyak 593 kes adalah daripada kluster-kluster sedia ada dan saringan kontak rapat.“Ini diikuti Kuala Lumpur sebanyak 194 (12.2%) dan Johor 191 kes (12%),” katanya dalam satu kenyataan.Katanya, kes aktif dengan kebolehjangkitan pula berjumlah 20,643.“Daripada jumlah itu 116 pesakit di tempatkan di Unit Rawatan Rapi termasuk 53 memerlukan bantuan alat pernafasan,” katanya.Dukacita dimaklumkan terdapat tiga lagi kematian dilaporkan, menjadikan jumlah mangsa yang maut meningkat kepada 455 orang.Terdapat lima kluster baru turut dikesan dengan dua dilaporkan di Kuala Lumpur membabitkan Kluster Tapak Bina Jalan Gadang (Lembah Pantai, Cheras) dan Kluster Menara Sari (Cheras, Kepong, Lembah Pantai dan Titiwangsa).Baki tiga lagi kluster adalah Kluster Bukit Pasir di daerah Muar, Johor; Kluster Pintu Geng di daerah Kota Bharu, Kelantan dan Kluster Putra 15 di Putrajaya.


Undi 18 dijangka dilaksanakan tahun ini, kata menteri

Kerajaan memberi jaminan akan melaksanakan Undi 18 dalam masa terdekat pada tahun ini, kata Menteri di Jabatan Perdana Menteri (Parlimen dan Undang-undang) Takiyuddin Hassan.Beliau berkata ketika ini, pihak Suruhanjaya Pilihan Raya (SPR) masih meneliti beberapa perkara sebelum dimuktamadkan dan menjangkakan ia dapat dilaksanakan Julai ini sekali gus akan membolehkan rakyat Malaysia berumur 18 tahun mengundi pada Pilihan Raya Umum ke-15 (PRU15).“Bagaimanapun, saya tidak boleh memberi jangka masa yang tepat tetapi yang pasti dalam tahun ini juga. Kalau boleh buat Julai ini, kita akan buat,” katanya kepada pemberita selepas hadir pada Program Majlis Penyampaian Sumbangan Aidilfitri kepada imam-imam masjid Jumaat, halaqat dan penghulu bagi Parlimen Kota Bharu, di Kota Bharu hari ini.Mengulas lanjut, Takiyuddin berkata kerajaan menyokong serta amat komited memastikan usaha meminda Perkara 119 Perlembagaan Persekutuan iaitu menurunkan had umur pengundi daripada 21 tahun kepada 18 tahun dapat dilaksanakan.“Itu memang menjadi hasrat kerajaan di bawah pimpinan Perdana Menteri Muhyiddin Yassin, untuk kerajaan memberikan hak kepada rakyat kita yang berumur 18 tahun mengundi dan menentukan kepimpinan negara kita,” katanya.Menyentuh soal mengapa Undi 18 perlu mengambil masa sebelum dilaksanakan, beliau berkata banyak perkara perlu diambil kira khususnya aspek perundangan.“Apabila ada perubahan daripada segi polisi misalnya daripada umur 21 kepada 18 tahun ini, ada perundangan tertentu yang perlu dipinda dan ditambah baik kerana di bawah pilihan raya itu ada banyak undang-undang antaranya Akta Kesalahan Pilihan Raya dan Akta Pilihan Raya serta ada peraturan-pertauran mengenai perjalanan pilihan raya dan sebagainya.“Namun, SPR akan mengambil langkah segera untuk menyelesaikan isu berkaitan perundangan ini. Keduanya pula, isu teknikal juga perlu diambil tindakan oleh kerajaan terutamanya oleh SPR kerana apabila dibuka (undi 18 tahun) maka bilangan (pengundi) akan bertambah sekali gus perlu tambah baik perisian dan sebagainya,” katanya.Ditanya mengenai kepentingan untuk meminda Perlembagaan berkenaan, Takiyuddin menjelaskan kebanyakan negara sudah mengamalkan minimum 18 tahun sebagai pengundi dan undang-undang di negara ini juga menggariskan usia berkenaan sebagai “age of maturity”.


Minggu penuh ketegangan di Lembah Klang

Rabu lalu berlaku suasana tegang dalam perasaan penduduk Lembah Klang yang diakibatkan daripada dua peristiwa hinggakan ada warganet menyuarakan kebimbangan kemungkinan negara ini berada dalam keadaan di hujung tanduk.Pada Khamis, suasana itu mula kendur dengan tiga tindakan drastik kerajaan.Namun begitu perasaan marah, tidak puas hati dan bimbang terus berada dalam perasaan orang ramai dengan angka jangkitan baru Covid-19 terus memecahkan rekod.Apabila sampai hujung minggu, dengan perasaan tertekan kerana perintah kawalan pergerakan (PKP), orang ramai mungkin lebih sedar keadaan sebenar wabak ini dan hakikat hidup perlu diteruskan dengan semangat untuk mengatasi segala cabaran yang datang.Dua peristiwa yang berlaku itu tentunya ialah rebutan untuk mendaftar suntikan vaksin AstraZeneca dan kemalangan transit aliran ringan (LRT).Apa yang menyumbangkan kepada ketegangan ialah respons mereka yang bertanggungjawab dalam menghadapi keadaan itu.Cara Pengerusi Prasarana Tajuddin Abdul Rahman mengendalikan sidang media memalukan bukan saja kepada kerajaan, tetapi juga negara.Ia menimbulkan kemarahan bukan saja kepada pihak pembangkang, tetapi orang ramai juga.Respons daripada Menteri Sains, Teknologi dan Inovasi Khairy Jamaluddin bagaimanapun tidaklah seburuk Tajuddin.Beliau menjawab dengan tenang kepada soalan-soalan yang dikemukakan secara tidak beradab dari seorang anggota khalayak awam.Namun orang ramai kelihatan tidak puas hati dengan pengendalian proses vaksinasi negara.Kerajaan bertindak drastik terhadap reaksi orang ramai itu dengan perkhidmatan Tajuddin selaku pengerusi Prasarana ditamatkan serta merta.Sementara vaksin AstraZeneca pula dimasukkan ke dalam Program Imunisasi Covid-19 Kebangsaan (PICK) bersama Pfizer dan Sinovac.Tindakan-tindakan ini meredakan suasana.Satu lagi tindakan ialah mengenakan kompaun pada orang terkenal yang melanggar prosedur operasi standard (SOP) di mana perbuatan mereka tertular di media sosial.Antaranya ialah menteri dan selebriti, terdiri daripada penceramah agama dan penyanyi.Suasana tegang ini mempunyai akar umbinya dari keadaan di mana angka jangkitan baru terus naik.PKP yang dikenakan menambahkan lagi tekanan kepada orang ramai.Apabila mengetahui apa yang berlaku di India, maka orang ramai bertambah bimbang.Dengan pelbagai laporan serta gambar mengenai kematian akibat Covid-19 serta pusat rawatan pesakit yang sesak ditularkan melalui media sosial, maka kesedaran orang ramai terhadap keperluan vaksin bertambah meluas.Maknanya, cara untuk mengatasi Covid-19 ini hanyalah melalui vaksin.Tidak kiralah vaksin apa. Sama ada Pfizer, AstraZeneca atau Sinovac.Sebelum ini orang hanya menunggu Pfizer yang dianggap terbaik dan dipilih oleh kementerian kesihatan.Sementara AstraZeneca dianggap sebagai opsyen untuk orang ramai yang memilihnya secara sukarela.Wawancara dengan Perdana Menteri Muhyiddin Yassin yang seharusnya menyemai keyakinan orang ramai dalam menghadapi pandemik memberi kesan sebaliknya.Daripada reaksi warganet, mereka tidak puas hati dengan apa dan cara beliau ucapkan.Sememangnya penyokong-penyokong pembangkang akan sentiasa mencari salah kerajaan, tetapi reaksi orang biasa juga negatif.Dalam keadaan program vaksinasi negara dianggap lambat, keluar pula berita 10,000 orang di Kelantan yang tidak hadir janji temu vaksin.Keadaan ini menimbulkan kemarahan ramai orang yang tidak sabar untuk menunggu giliran mereka terutama di Lembah Klang.Ternyata apa yang dirasakan ialah kegagalan negara mengatasi wabak Covid-19 bukanlah semata-mata kelemahan kerajaan tetapi juga sikap rakyat Malaysia yang tidak berdisiplin.Orang Malaysia melanggar, SOP dan peraturan PKP.Mereka kunjung-mengunjung semasa Hari Raya Aidilfitri.Kisah-kisah kluster hari raya mula terdedah dan ditularkan dalam media sosial sepanjang minggu lalu.Iaitu 14 hari selepas hari raya. Apabila diajak vaksin, ada yang enggan atas pelbagai alasan remeh.Sementara yang sudah daftar tidak pula hadir pada hari yang dijadualkan. Juga atas alasan remeh.Soal agama juga menjadi halangan dalam usaha memerangi wabak.Ungkapan-ungkapan seperti, “Jangan takut pada virus, takut pada Tuhan” dan “Jangan percaya pada vaksin, boleh jatuh syirik: hanya percaya Tuhan” yang dilontarkan oleh anggota masyarakat dalam percakapan dan media sosial menceminkan minda dan sikap mereka.Fikiran seperti ini mendorong orang melanggar SOP untuk pergi ke surau dan enggan mengambil vaksin.Selain itu, soal agama dan kunjung-mengunjung waktu hari raya membawa kepada dimensi perkauman.Ada komen dalam kalangan orang Cina di media sosial memberi gambaran seolah-olah menyalahkan orang Melayu.Ini kerana sebahagian orang Melayu tidak berdisiplin kerana melanggar SOP waktu bulan Ramadan dan hari raya.Sebahagian daripada mereka pula menyalahkan kerajaan kerana gagal membendung wabak ini.Kerajaan Perikatan Nasional (PN) pula dianggap sebagai kerajaan Melayu-Islam.Sementara dalam kalangan warganet Melayu pula membalas balik dengan menimbulkan soal betapa pengunjung-pengunjung pusat perjudian melanggar SOP.Mereka mempersoalkan pada kerajaan mengapakah masjid disuruh tutup sedangkan pusat perjudian dibenarkan buka.Pada bulan Ramadan, ada peningkatan jangkitan dalam kalangan orang Cina.Antaranya adalah daripada majlis-majlis makan malam.Sebenarnya tiada soal perkauman dalam wabak ini dan usaha membendungnya.Rakyat Malaysia sama-sama sedang menghadapi wabak ini.Perangai rakyat Malaysia tidak kira kaum adalah serupa sebagai manusia.Sebahagiannya berdisiplin dan mematuhi SOP, yang lain tidak.Oleh kerana masing-masing hidup dalam gelembung budaya berbeza, tentulah pelanggaran SOP yang berlaku adalah berlainan.Dalam suasana begini, pendaftaran untuk vaksin AstraZeneca dibuka pada Ahad lalu untuk mereka yang berusia 60 tahun ke atas di kawasan-kawasan tertentu termasuk Lembah Klang.Setelah ditutup pada hari Isnin, dikatakan masih ada lebihan yang akan dibawa ke fasa berikutnya, iaitu pendaftaran untuk orang berusia 18 tahun ke atas.Ketika mana warga Lembah Klang menanti pembukaan pendaftaran AstraZeneca, keluar berita mengenai pelanggaran LRT secara berdepan.Tentu perkara ini mengejutkan. Ia sesuatu yang tidak wajar berlaku.Kereta api tidak ada pemandu. Pengangkutan canggih ini dikendalikan secara jarak jauh menggunakan sistem automatik.Apa sudah jadi? Mengapakah negara ini begitu malang sekali?Sistem pengangkutan yang dibanggakan rakyat hingga diabadikan ada kertas wang tunai itu mengalami kemalangan yang diisytiharkan sebagai “human error” atau kesilapan manusia.Maknanya ada yang tidak kena pada manusia dan sistem yang mengendalikannya.Kemalangan itu sedikit sebanyak menggugat keyakinan rakyat terhadap teknologi pengangkutan awam negara serta sistem dan pengurusan yang berkaitan dengannya.Namun selepas sidang media oleh pengerusi Prasarana, perasaan timbul bukan sahaja kereta api dan syarikat itu tidak diuruskan dengan baik, tetapi keseluruhan kerajaan khususnya lantikan-lantikan politik.Walaupun dua peristiwa itu kelihatannya tertumpu di Lembah Klang tetapi kawasan yang merangkumi Kuala Lumpur dan bahagian besar Selangor merupakan nadi kepada negara.Bila Lembah Klang demam, seluruh negara sakit.Sungguhpun hidup seharian berjalan terus dalam keadaan PKP, tetapi timbul juga perasaan kebimbangan kalau kalau negara ini berada di hujung tanduk.Tetapi rakyat Malaysia wajar bangkit dengan memainkan peranan masing-masing untuk keluar daripada keadaan ini.Laungan Malaysia Boleh merupakan satu klise tetapi ia masih boleh menjadi azam untuk bangkit.


Kit Siang selar kluster mahkamah selepas Muhyiddin dedah percubaan campur tangan kehakiman

Veteran DAP Lim Kit Siang hari ini menyelar pemimpin Umno yang berdepan perbicaraan mahkamah susulan pendedahan bekas perdana menteri Muhyiddin Yassin berhubung permintaan kumpulan yang dikenali sebagai “kluster mahkamah” itu supaya beliau turut campur tangan dalam urusan mahkamah melibatkan kes rasuah yang dihadapi mereka.Menurut ahli Parlimen Iskandar Puteri itu, pendedahan Muhyiddin tersebut menunjukkan bahawa pemimpin tertinggi Umno tidak menjunjung Perlembagaan Malaysia.“Pendedahan Presiden Bersatu Muhyiddin Yassin bahawa ‘kluster mahkamah’ Umno mahu beliau campur tangan dalam kes mahkamah adalah pendedahan yang amat mengejutkan kerana ia menunjukkan bahawa pemimpin tertinggi Umno tidak menjunjung prinsip yang termaktub dalam Perlembagaan Malaysia dan Rukun Negara seperti kedaulatan undang-undang dan doktrin pengasingan kuasa dalam kalangan eksekutif, Parlimen dan badan kehakiman.“Jelas sekali bahawa ‘kluster mahkamah” Umno jauh menyimpang daripada prinsip Umno yang dipegang erat empat presiden Umno yang pertama – Onn Jaafar, Tunku Abdul Rahman, Razak dan Hussein Onn,” katanya dalam sebuah kenyataan hari ini.Pendedahan Muhyiddin mengenai percubaan daripada kluster mahkamah untuk beliau campur tangan dalam urusan badan kehakiman pertama kali didedahkan MalaysiaNow pada Mac tahun lalu.Muhyiddin bagaimanapun enggan melayaninya dan bertegas untuk menyerahkan kepada pihak mahkamah berhubung kes dihadapi mereka.Baru-baru ini Muhyiddin juga turut menjawab surat tuntutan oleh Najib berhubung pendedahan beliau mengenai percubaan ahli politik Umno.Muhyiddin berkata beliau didekati Najib dan beberapa orang perantaranya untuk memohon supaya individu itu digugurkan daripada pasukan pendakwaan dalam kes rasuah yang sedang berjalan.“Walaupun mengugut dengan saman fitnah, tiada tindakan susulan daripada pihak Najib selepas respons yang diberikan Muhyiddin,” kata sumber dalaman Umno yang rapat dengan kem Najib kepada MalaysiaNow.Kluster mahkamah adalah gelaran merujuk kepada pemimpin Umno yang ketika ini berdepan perbicaraan mahkamah bagi kes rasuah, pecah amanah (CBT), pengubahan wang haram dan salah guna kuasa.Kluster itu dikaitkan dengan individu berprofil tinggi seperti bekas perdana menteri Najib Razak yang kini sedang menunggu pendengaran rayuan sabitan dan hukuman bagi pertuduhan melibatkan dana RM42 juta SRC International.Beliau disabitkan kesalahan tersebut di Mahkamah Tinggi pada Julai 2020.Najib juga gagal dalam rayuannya di Mahkamah Rayuan 8 Disember lalu.Selain Najib, Presiden Umno Ahmad Zahid Hamidi juga turut dikaitkan dengan kluster mahkamah.Dalam pada itu, Lim turut menyelar kluster mahkamah Umno yang dilihat memaksa diadakan Pilihan Raya Negeri (PRN) Johor tanpa mengambil kira negeri itu mencatatkan jumlah kes dan kematian Covid-19 tertinggi di Malaysia sejak dua minggu lepas.“Amat tidak bertanggungjawab untuk ‘kluster mahkamah’ Umno memaksa diadakan pilihan raya negeri Johor tanpa mengambil kira bahawa negeri itu mencatatkan jumlah kes dan kematian Covid-19 tertinggi di Malaysia sejak dua minggu lepas.”“Kluster mahkamah Umno mahu PRN Johor menjadi pemanas badan sebagai persiapan menghadapi Pilihan Raya Umum ke-15 yang diharapkan mereka akan memulihkan hegemoni politik Umno dengan kembalinya hegemon/kleptokrat Umno – dan mungkin seorang penjenayah rasuah yang telah disabitkan bersalah oleh mahkamah bakal ditabalkan menjadi perdana menteri Malaysia ke-10,” katanya.


Rujuk RUU kawalan merokok kepada jawatankuasa pilihan khas, kata Anwar

Ketua Pembangkang Anwar Ibrahim mencadangkan agar kerajaan merujuk Rang Undang-Undang Kawalan Produk Tembakau dan Merokok 2022 kepada jawatankuasa pilihan khas Parlimen (PSC).
Ahli Parlimen Port Dickson itu berkata cadangan tersebut dikemukakan melalui surat kepada Perdana Menteri Ismail Sabri Yaakob selaku ketua Majlis Dewan Rakyat petang semalam.
“Saya juga telah menghantar usul di bawah Peraturan Mesyuarat 54(1) dan 54(2) kepada Yang di-Pertua Dewan Rakyat (Azhar Azizan Harun) berkaitan perkara ini,” katanya dalam hantaran di laman Facebook hari ini.
Dalam usul kepada Azhar, Anwar berkata RUU itu perlu dirujuk kepada PSC antaranya bagi meneliti dan memberi pengkhususan ke atas isu keperlembagaan penguatkuasaan serta perkara berkaitan pelaksanaan kawalan produk tembakau dan merokok.
“Keanggotaan jawatankuasa pilihan Parlimen ini dicadangkan terdiri daripada sejumlah ahli Dewan Rakyat yang mewakili semua parti dan diketuai oleh YB Menteri Kesihatan.
“Bagi tujuan tersebut di atas, jawatankuasa pilihan khas boleh menjemput mana-mana pihak seperti ahli-ahli Parlimen, pakar-pakar perundangan dan perlembagaan, badan-badan bukan berkepentingan iaitu NGO dan masyarakat madani, masyarakat sivil serta individu-individu lain untuk hadir dalam persidangan,” katanya.
Semasa sesi perbahasan rang undang-undang itu, dua ahli Parlimen senada dengan Anwar supaya ia dirujuk kepada PSC terlebih dahulu.
Dr Kelvin Yii (PH-Bandar Kuching), yang juga pengerusi Jawatankuasa Pilihan Khas Kesihatan, Sains dan Inovasi, berkata pihaknya bersetuju secara prinsip dengan rang undang-undang itu namun berpendapat pelaksanaannya perlu diteliti dari pelbagai sudut selain kesihatan awam.
Mohamed Nazri Abdul Aziz (BN-Padang Rengas) pula berkata beliau bersetuju dengan cadangan merujuk RUU itu kepada PSC bagi memperhalusi dan mempertimbang aspek lain termasuk perundangan sebelum diluluskan.
RUU itu, yang dibentang bagi bacaan kali kedua oleh Menteri Kesihatan Khairy Jamaluddin di Dewan Rakyat semalam, antara lain menggubal peruntukan generasi penamat (GEG) bagi melindungi golongan muda Malaysia daripada terjebak dengan tabiat merokok.
Khairy dijangka menggulung rang undang-undang itu untuk diundi semasa perbahasan disambung usai sesi soal jawab hari ini.


Sorry.


Bekas penjawat awam perlu ‘tempoh bertenang’ sebelum kembali ke dunia perundangan, kata peguam

Seorang peguam kanan mencadangkan agar bekas penjawat awam yang memegang jawatan tertinggi menjalani “tempoh bertenang” sebelum kembali aktif dalam sektor swasta di bawah bidang kuasa sama dengan industri mereka sebelum ini.“Ini untuk mengelakkan persepsi seseorang itu bertindak secara tidak adil memanfaatkan kenalan atau maklumat yang diperoleh semasa memegang jawatan sebagai penjawat awam atas dasar keuntungan peribadi,” kata Andrew Khoo yang juga pengerusi bersama jawatankuasa undang-undang Perlembagaan Majlis Peguam kepada MalaysiaNow.Beliau mengulas laporan berkenaan bekas pegawai tertinggi agensi pencegahan rasuah menjadi salah seorang daripada peguam dalam pasukan pembelaan seorang ahli politik yang didakwa terlibat dengan pengubahan wang haram.Awal minggu ini, Dzulkifli Ahmad, yang merupakan ketua pesuruhjaya Suruhanjaya Pencegahan Rasuah Malaysia (SPRM) dari tahun 2016 hingga 2018, dinamakan sebagai salah seorang peguam kepada bekas pengerusi Felda, Shahrir Samad dalam kes pengubahan wang haram.Shahrir yang juga bekas ahli Parlimen Johor Bahru menghadapi tuduhan pengubahan wang haram selepas gagal mengisytiharkan jumlah pendapatan sebenar miliknya pada 2013 semasa beliau menerima wang berjumlah RM1 juta daripada bekas perdana menteri Najib Razak.SPRM mengatakan wang tersebut berkait dengan syarikat pelaburan negara yang bermasalah, 1Malaysia Development Berhad (1MDB).Dzulkifli juga pernah mengetuai Pasukan Penguatkuasaan Pemulihan Hasil Negara (NRRET), sebuah unit di bawah Jabatan Peguam Negara (AGC) yang mewakili beberapa agensi ketika terlibat menyiasat kes 1MDB pada 2015.Peranan yang dipegang Dzulkifli dalam kes Shahrir ini menimbulkan kebimbangan dalam kalangan pengamal undang-undang akan berlakunya konflik kepentingan.“Beliau meletakkan dirinya dalam keadaan mempunyai konflik kepentingan apabila menjadi peguambela kepada Shahrir – kerana beliau mempunyai maklumat sulit yang diperolehi ketika berkhidmat di AGC dan sebagai KP SPRM,” kata peguam itu dengan syarat tidak dinamakan.Khoo juga bersetuju kemungkinan berlakunya konflik kepentingan apabila seorang yang berjawatan tinggi daripada badan siasatan menyertai sektor swasta meskipun ia bukanlah satu kesalahan.Katanya dalam kes Dzulkifli, ia adalah haknya sebagai peguam untuk menentukan siapa yang mahu diwakilinya.Tetapi katanya: “Terdapat peraturan profesional mengenai konflik kepentingan dan syarat untuk peguambela dan peguamcara supaya tidak menempatkan dirinya dalam posisi konflik atau kemungkinan memalukan.“Ini boleh berlaku jika seorang peguambela atau peguamcara mengetahui maklumat tentang pelanggannya yang diperoleh ketika berada dalam jawatan atau kapasiti yang lain sebelum ini.”Oleh itu katanya, adalah sangat wajar untuk ditetapkan satu “tempoh bagi mana-mana penjawat awam yang berhenti daripada kerajaan masuk ke sektor swasta.”“Ia sudah dilakukan di kebanyakan negara sebagai sebahagian daripada tindakan dan amalan pentadbiran yang baik dan mengelakkan berlakunya rasuah,” tambahnya.Khoo berkata, kebimbangan konflik kepentingan boleh berlaku dalam kes bekas hakim kembali menjadi peguam atau bekas pegawai kerajaan menjadi pengarah atau perunding kepada syarikat yang terlibat dalam industri sama dengan jawatannya dalam kerajaan.


Anwar umum cuti pada 28 November

Perdana Menteri Anwar Ibrahim mengumumkan 28 November sebagai cuti umum sempena pembentukan kerajaan perpaduan dan pelantikan beliau sebagai perdana menteri ke-10 Malaysia.
Beliau berkata cuti yang asalnya dicadang diberikan esok terpaksa dianjak ke Isnin depan untuk terus memberikan ruang kepada nilai ringgit dan Bursa Malaysia yang menunjukkan perkembangan positif hari ini.
“Saya bersyukur kerana hari ini dan sebelumnya keadaan dan keyakinan pelabur juga berubah, ringgit diperkuat dan bursa lebih segar.
“Justeru, saya putuskan esok tidak boleh diberi cuti umum tetapi diganti dengan hari Isnin (28 November),” katanya pada sidang media pertama beliau selepas mengangkat sumpah sebagai perdana menteri.
Pengerusi Pakatan Harapan (PH) itu juga berkata beliau telah berbincang dengan Ketua Setiausaha Negara Mohd Zuki Ali dan Yang di-Pertuan Agong Sultan Abdullah Sultan Ahmad Shah untuk memberikan cuti umum itu namun ia tertangguh susulan urusan penubuhan kerajaan belum selesai selepas Pilihan Raya Umum ke-15 (PRU15) Sabtu lepas.


Usahawan beli firma perhotelan terkait pendakwaan rasuah Zahid

Syarikat yang dimiliki usahawan yang merupakan teman baik Anwar Ibrahim membeli syarikat rantaian perhotelan lima bintang yang terkait dengan kes salah laku melibatkan Presiden Umno Ahmad Zahid Hamidi.Syarikat Petra Group yang dimiliki usahawan Vinod Sekhar mengumumkan menyempurnakan pembelian 51.5% saham Riyaz Hotels & Resorts, meletakkan ia di bawah entiti Petra Riyaz yang akan beroperasi sebagai sebuah “jenama hotel yang berorientasikan gaya hidup” di Malaysia, Indonesia dan Vietnam.“Nilai keseluruhan hotel-hotel dan resort ini hampir RM300 juta,” kata syarikat tersebut dalam sebuah laporan yang diterbitkan laman sesawang yang dimiliki Petra Group.Langkah tersebut dilihat sebagai jarang berlaku ketika pandemik Covid-19 menjejaskan industri pelancongan dan perhotelan yang menyebabkan banyak pemain utama industri termasuk hotel bertaraf lima bintang terpaksa menghentikan operasi dan memberhentikan ribuan kakitangannya pada tahun lalu.Pada minggu lepas, Hotel Istana yang bertaraf lima bintang juga turut mengumumkan operasi ditutup pada September depan, mengatakan pihaknya tidak memiliki banyak pilihan lain untuk meneruskan operasi.“Walaupun digunakan sebagai hotel kuarantin, kami tetap menanggung kerugian operasi bulanan,” kata pengurus besarnya dalam sebuah surat kepada kakitangan dan menambah pihak hotel terjejas teruk sejak sebelum pandemik melanda negara.Sektor perhotelan menyaksikan kerugian lebih 80% perniagaannya sejak pertama kali perintah kawalan pergerakan dilaksanakan di seluruh negara pada Mac 2020.Pemain industri berkata lebih dari RM6 bilion kerugian dicatatkan pada tahun lalu dan tahun ini ia dijangka akan mencatat kerugian lebih tinggi.“Industri pelancongan dan perhotelan sememangnya menjadi industri paling terkesan dan tiada sebarang tanda ia akan pulih setakat ini.“Ia tidak lagi boleh beroperasi; kerana industri ini sangat bergantung kepada kawalan wabak dan seterusnya dapat melonggarkan sekatan perjalan sama ada domestik atau antarabangsa,” kata Persatuan Hotel Malaysia, sebuah badan yang menaungi hotel-hotel di seluruh negara pada Mei lalu.Perbicaraan salah laku ZahidRantaian perhotelan Riyaz menjadi subjek dalam perbicaraan rasuah melibatkan Zahid yang kini berdepan 47 pertuduhan berkaitan Yayasan Akalbudi, sebuah yayasan yang dimiliki beliau.Dikatakan pada 2016, Zahid yang sewaktu itu memegang jawatan menteri dalam negeri terlibat dalam rundingan yang diatur anak perempuannya Nurulhidayah Ahmad Zahid bagi membincangkan jualan 60% pegangan dalam rantaian perhotelan tersebut.Memberikan pernyataan dalam perbicaraan Zahid tahun lalu, Pengarah Urusan Ri-Yaz Group Shaheen Shah Sidek yang kini merupakan CEO of Petra Riyaz, berkata pengerusi kumpulan syarikat itu Abdul Rashid Manaf mencadangkan untuk menjual pegangannya bagi menyelamatkan syarikat tersebut, sebuah rundingan yang turut membabitkan pengambil alihan pinjaman bank Rashid oleh Nurulhidayah dan lelaki itu sebagai penjamin.Shaheen berkata susulan pertemuan dengan bank di pejabat Zahid di pejabatnya, di Putrajaya, Nurulhidayah memaklumkan kepadanya beliau akan membayar tunggakan pinjaman berjumlah RM8.66 juta melalui peguam-peguamnya.Bank juga kemudiannya bersetuju untuk menstruktur semula pinjaman tersebut namun ia kemudian menemui jalan buntu apabila Rashid menolak untuk kekal menjadi penjamin bagi pinjaman tersebut seperti yang ditetapkan pihak bank.Shaheen memberitahu kamar mahkamah mengenai beberapa permintaan daripada Nurulhidayah dan bapanya Zahid supaya RM8.6 juta itu dikembalikan kerana ia adalah milik yayasan.Shaheen berkata beliau terkejut dengan permintaan tersebut dan turut menambah dirinya tidak mengetahui wang tersebut adalah daripada yayasan.Peguam Zahid memberitahu mahkamah wang tersebut adalah pelaburan mewakili yayasan tersebut, dan rundingan tersebut gagal selepas pembelian dirasakan tidak memberikan keuntungan.Terdahulu, mahkamah turut diberitahu pembelian pegangan saham itu juga dibuat tanpa pengetahuan lembaga pemegang amanah yayasan.Muhammad Fazli Zulkifli, seorang penyiasat Suruhanjaya Pencegahan Rasuah Malaysia turut berkata beliau yakin keputusan untuk menggunakan RM8.6 juta dari dana yayasan itu adalah kerana anak perempuan Zahid memiliki kepentingan.“Berdasarkan kenyataan Datuk Seri Ahmad Zahid, dia kata Yayasan Akalbudi yang berminat buat pelaburan dalam bidang perhotelan tetapi daripada saksi-saksi lain memberitahu Datuk Nurul Hidayah yang minat buat pelaburan dan bayaran dibuat oleh Yayasan Akalbudi,” kata Fazli dalam perbicaraan tahun lalu.Pada 2019, Zulkifli Senteri, salah seorang pemegang amanah dan bekas pengarah Yayasan Akalbudi, berkata beliau tidak pernah dimaklumkan mengenai sebarang mesyuarat, atau aktiviti dan kenyataan kewangan selain perbelanjaan yayasan tersebut sepanjang 15 tahun beliau di dalam lembaga yayasan.


Lokman Adam bebas tuduhan sebar berita palsu

Mahkamah Sesyen Kuala Lumpur melepas dan membebaskan Ahli Majlis Tertinggi (MT) Umno Lokman Noor Adam daripada pertuduhan menyebarkan berita palsu di laman Facebook miliknya berhubung kematian seorang pegawai polis akibat vaksin pada 2021.
Hakim Nor Hasniah Ab Razak membuat keputusan itu setelah mendapati pihak pembelaan berjaya menimbulkan keraguan munasabah terhadap kes yang dihadapi Lokman, 50, di bawah Seksyen 4 (1) Ordinan Darurat (Kuasa-Kuasa Perlu) (No.2) 2021, di akhir kes pendakwaan.
“Pihak pendakwaan gagal mengasaskan satu kes prima facie terhadap tertuduh. Mahkamah dengan ini memerintahkan agar tertuduh dilepas dan dibebaskan tanpa perlu dipanggil membela diri terhadap pertuduhan yang dihadapinya. Wang jaminan (RM10,000) dikembalikan,” katanya.
Pada 1 Oktober 2021, Lokman mengaku tidak bersalah atas pertuduhan menyebarkan berita tidak benar melalui rakaman audio visual tentang kematian seorang pegawai polis yang dikaitkan dengan vaksin.
Penyebaran itu melalui aplikasi media sosial Facebook atas nama profil “Lokman Adam” itu dengan niat untuk menyebabkan kebimbangan kepada orang awam yang didakwa dilakukan pada 10.38 malam, 9 April 2021.
Rakaman itu kemudian dilihat di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersil, Ibu Pejabat Polis Bukit Aman, Tingkat 27, Menara KPJ, di Kuala Lumpur pada 8.55 malam, 11 April 2021.
Kesalahan itu didakwa mengikut Seksyen 4 (1) Ordinan Darurat (Kuasa-Kuasa Perlu) (No.2) 2021 yang memperuntukkan hukuman denda maksimum RM100,000 atau penjara maksimum tiga tahun atau kedua-duanya, jika sabit kesalahan.
Pendakwaan dikendalikan Timbalan Pendakwa Raya Kalmizah Salleh manakala Lokman diwakili peguam Logen Eskander.
Ketika ditemui media di luar mahkamah selepas prosiding, Lokman yang hadir ke mahkamah berbaju Melayu biru mengucapkan terima kasih kepada hakim dan mahkamah yang mendengar kesnya serta peguam yang mewakili beliau.
“Dengan pembebasan saya daripada pertuduhan ini, maknanya seperti yang dihujahkan peguam saya, tidak ada keterangan saya yang menyalahi fakta ataupun bak kata orang, tidak benar,” kata Lokman.


Hajiji dipanggil mengadap Yang Dipertua Sabah

Pengerusi Perikatan Nasional (PN) Sabah Hajiji Noor hari ini dipanggil menghadap Yang Dipertua Negeri Sabah Juhar Mahiruddin.Hajiji yang berpakaian blazer, bersongkok dan berkemeja putih tiba di Istana Negeri pada 3.55 petang menaiki kenderaan berwarna hitam.“Saya dipanggil,” katanya menjawab ringkas soalan pemberita mengapa beliau ke istana itu di Kota Kinabalu hari ini.Gabungan Rakyat Sabah (GRS) hari ini sebulat suara menamakan Hajiji, yang juga ahli Dewan Undangan Negeri (Adun) Sulaman, sebagai calon ketua menteri Sabah yang baru.GRS memperoleh majoriti mudah untuk mengambil alih tampuk pimpinan kerajaan negeri daripada Warisan pada Pilihan Raya Negeri (PRN) Sabah ke-16 apabila memperoleh 38 daripada keseluruhan 73 kerusi Dewan Undangan Negeri (DUN) negeri.


Mahathir perlu bertanggungjawab terhadap ‘konspirasi’ Sheraton, kata Kit Siang

Veteran DAP Lim Kit Siang hari ini mengulas kebimbangan Dr Mahathir Mohamad terhadap keupayaan Anwar Ibrahim mengetuai negara, mengatakan bekas perdana menteri itu “tidak boleh cuci tangan” berhubung Langkah Sheraton, yang menyebabkan kerajaan diterajuinya tumbang pada 2020, selepas 22 bulan menduduki Putrajaya.
Lim berkata Anwar yang dilantik sebagai perdana menteri awal bulan ini perlu “mengabaikan Mahathir” dan menghayati pengajaran paling penting dari kerajaan Pakatan Harapan (PH) yang diterajui Mahathir selama 22 bulan dengan melaksanakan “sebanyak mungkin reformasi institusi kerana kerajaan yang ada ini tidak semestinya akan bertahan selama lima tahun”.
“Mahathir telah terlepas peluang untuk berbuat demikian dan Anwar tidak boleh mengulangi kesilapan sebegini,” katanya dalam sebuah kenyataan hari ini.
“Walaupun kerajaan PH pimpinan Mahathir sebelum ini ditumbangkan secara tidak sah melalui konspirasi politik Langkah Sheraton, Mahathir sendiri tidak boleh mencuci tangannya daripada bertanggungjawab terhadap konspirasi ini.”
Mahathir berganding bahu dengan PH dan seterusnya mengetuai gabungan itu dalam memenangi pilihan raya umum (PRU) 2018 di mana Barisan Nasional (BN) tumbang, mempersoalkan keupayaan Anwar untuk mengetuai Malaysia dalam usaha negara memulihkan ekonominya dan berdepan cabaran pasca pandemik.
Beliau juga berkata pengerusi PH itu kelihatan menumpukan perhatiannya untuk mengekalkan sokongannya di Dewan Rakyat, selepas gabungan politik yang sebelumnya bertentangan bersatu untuk menyokongnya sebagai perdana menteri susulan keputusan tidak muktamad PRU15 pada 19 November lalu.
Mahathir, yang memegang jawatan sebagai perdana menteri sebanyak dua kali, berkata presiden PKR itu tidak dapat mencari penyelesaian dalam menghadapi krisis kewangan 1997, dan kini berdepan masalah yang lebih rumit.
"Pada masa saya jadi perdana menteri kali pertama, saya pergi cuti selama dua bulan. Semasa saya cuti, Anwar sebagai timbalan perdana menteri (TPM), diberi tanggungjawab sebagai pemangku perdana menteri, tetapi nampak dia tak dapat menangani masalah.
"Ketika itu, nampak dia tidak dapat cipta satu cara untuk mengatasi krisis. Sama ada di masa hadapan, dia boleh cipta cara menangani masalah negara, belum kita dapat tentukan.
"Tetapi berdasarkan pengalaman semasa dia jadi TPM (dan) menunjuk kebolehannya, saya khuatir. Sekarang ini negara menghadapi banyak masalah seperti kesan pandemik, ekonomi merosot teruk, keadaan politik tidak stabil.
"Rakyat masih tidak senang dengan keadaan negara. Banyak masalah yang perlu ditangani oleh kerajaan Anwar," katanya dalam sebuah temu bual bersama Berita Harian baru-baru ini.
Bagaimanapun, Lim menggesa Anwar menunaikan janjinya untuk tidak berkompromi dalam usaha mempekukuhkan amalan tadbir urus yang baik, usaha membanteras rasuah, kebebasan kehakiman, dan kebajikan rakyat.
"Anwar perlu sentiasa sedar yang terdapat kuasa-kuasa politik yang sedang cuba untuk menamatkan riwayat kerajaannya seawal yang mungkin,” tambah bekas ahli Parlimen Iskandar Puteri itu.


Malaysia, Gavi tunggu tarikh memuktamadkan perjanjian bersama Covax

Kementerian Kesihatan (KKM) dan “Global Alliance for Vaccine and Immunisation” (Gavi) sedang memuktamadkan tarikh bagi membolehkan Malaysia menandatangani perjanjian untuk menyertai pelan peruntukan vaksin Covid-19 global, Covax.Menteri Sains, Teknologi dan Inovasi, Khairy Jamaluddin Abu Bakar, berkata perkara itu selari dengan keputusan Jemaah Menteri pada 14 Oktober 2020 bersetuju Malaysia menyertai Covax yang bakal memberikan jaminan untuk mendapatkan vaksin kepada 10% populasi rakyat Malaysia.Beliau berkata Jemaah Menteri juga bersetuju KKM mewakili kerajaan Malaysia untuk memuktamadkan perjanjian penyertaan Covax bersama Gavi.Sehubungan itu Jabatan Peguam Negara ditugaskan untuk menyemak terma serta syarat-syarat perjanjian yang ditetapkan Gavi.“Selepas dibuat proses semakan, Jemaah Menteri telah memutuskan pada 13 November 2020 supaya Malaysia, melalui Kementerian Kesihatan memuktamadkan penyertaan dalam Covax Facility dengan menandatangani perjanjian ‘Optional Purchase Arrangement’.“Buat masa ini, Kementerian Kesihatan dan pihak Gavi sedang memuktamadkan tarikh bagi menandatangani perjanjian ini,” katanya di Dewan Rakyat, hari ini.Beliau berkata Jemaah Menteri juga bersetuju KKM mewakili kerajaan Malaysia untuk memuktamadkan perjanjian penyertaan Malaysia Covax bersama Gavi.Lim Guan Eng (DAP- Bagan) meminta Menteri, Sains, Teknologi dan Inovasi menyatakan sama ada Malaysia menyertai inisiatif Covax yang disokong oleh Pertubuhan Kesihatan Sedunia (WHO) yang membolehkan 20% daripada penduduk sesebuah negara menerima dos vaksin Covid-19 dengan vaksin dihantar sebaik sahaja tersedia dan juga membantu membina semula ekonomi.Mengulas lanjut, Khairy berkata keputusan untuk Malaysia menyertai fasiliti ini akan melibatkan kos yang merangkumi bayaran pendahuluan dan “risk sharing guarantee” dianggarkan RM94.08 juta.Beliau berkata jaminan akses awal bekalan vaksin Covid-19 adalah penting untuk melindungi rakyat Malaysia daripada penularan wabak Covid-19.Katanya, langkah berkenaan juga membantu merancakkan ekonomi negara apabila vaksinasi dijadikan syarat untuk pergerakan dan perhubungan di peringkat global.“Penyertaan Malaysia di dalam platform multilateral, Covax Facility merupakan pendekatan pelbagai hala (multi-pronged approach) yang bakal membuka ruang untuk negara mempelbagaikan pilihan serta mengurangkan risiko daripada memberikan tumpuan kepada kaedah bilateral sahaja dalam pemerolehan vaksin Covid-19.”


Hadi pertahankan kerjasama PAS dengan PN

Presiden PAS Abdul Hadi Awang berkata parti itu akan kekal bersama Muafakat Nasional selagi ia berfungsi untuk menyatukan umat Islam, selepas kenyataan beliau hari ini yang mengecam pihak yang tersasar daripada perjanjian piagam yang ditandatangani bersama Umno pada 2019.Katanya, PAS komited dengan piagam yang dimeterai tersebut, tetapi Umno dilihat mengingkari ikrar untuk membawa Bersatu sebagai parti ketiga dalam kerjasama tersebut.Katanya, beliau dan Presiden Umno Ahmad Zahid Hamidi sudah menandatangani surat yang mengundang Presiden Bersatu Muhyiddin Yassin untuk bergabung dengan mereka.“Kita dah bersetuju, sudah tandatangani. Saya dah tandatangan, Zahid Hamidi dah tandatangan, menjemput Muhyiddin dalam Muafakat Nasional. Itu yang perlu dilaksanakan.“Saya boleh tunjukkan surat itu kepada anda,” katanya kepada pemberita selepas kuliah mingguannya di Rusila, Terengganu hari ini.Awal hari ini, Hadi menulis sebuah kenyataan panjang mendesak semua organisasi Islam untuk bersatu di bawah Perikatan Nasional.Beliau turut berkata partinya tidak akan bersama dengan pihak yang menyeleweng dari tujuan asal Muafakat Nasional.Kenyataan Hadi itu adalah respons terhadap gesaan berulang kali dari Zahid yang mengingatkan PAS bahawa kedua-dua parti itu terikat dengan piagam MN, sebuah persetujuan politik yang dimeterai bersama PAS dan Umno.Semalam, Zahid berkata PAS harus berfikir sejelas-jelasnya mengenai kepentingan untuk mempertahankan gagasan Muafakat Nasional yang asli.Zahid turut meminta rakan politik Umno untuk belajar daripada kisah Angkatan Perpaduan Ummah bersama DAP, dan Semangat 46 yang dipimpin Tengku Razaleigh Hamzah.Menurutnya, kesemua permuafakatan politik itu gagal kerana gabungan politik itu dibentuk secara tidak jujur dan “genuine’.Hadi berkata PAS sudah memikirkan situasi politik terkini dengan sebaik-baiknya mengenai komitmen parti itu dalam gabungan PN.“Kami sudah banyak pengalaman. Semua pihak kami dah kerjasama. Kamu baca sejarah sejak 50-an dan 60-an,” katanyaBeliau berkata sepanjang kerjasama yang dilakukan PAS, parti itu terus hidup sementara mereka yang bersama PAS sudah pun berkecai.“Saya tak mahu sebut namalah.”“Baca sejarah. Waktu 50-an PAS sudah kerjasama dengan Parti Negara, sekarang di mana Parti Negara? PAS ada lagi.“Kemudian kami kerjasama dengan sosialis, mana dia sekarang, PAS masih ada lagi. Kerjasama dengan Semangat 46, PAS masih ada, mana (parti) itu sekarang?” jelasnya.Ketika ini, tambahnya, Umno negeri juga masih berbeza hala tuju mengenai pendirian presiden parti itu mengenai kerajaan PN.“Menteri Umno pun belum letak jawatan. Apa yang penting sekarang kita nak lawan Covid-19,” katanya.


Tiada keperluan hantar tentera ke hospital Cox’s Bazar

Tiada keperluan mendesak untuk menghantar anggota Angkatan Tentera Malaysia (ATM) ke Hospital Medan Malaysia di Cox’s Bazar, Bangladesh selepas pengoperasiannya ditamatkan kerajaan, susulan penularan wabak Covid-19.Panglima Angkatan Tentera (PAT) Jen Affendi Buang berkata langkah itu berikutan kemudahan kesihatan serba lengkap sudah dibina di kawasan berkenaan.“Dulu masa tentera Malaysia diletakkan di situ, tak banyak negara yang menghulurkan bantuan kemudahan perkhidmatan kesihatan dan sebab itulah Hospital Medan dibina serta diambil alih oleh kami.“Hospital Medan ini bertindak sebagai barisan hadapan kesihatan pada masa itu. Biarpun ia terhad, namun mencukupi dalam menangani masalah kesihatan ketika itu,” katanya kepada Bernama di Wisma Pertahanan, di Kuala Lumpur.Menurut Affendi, keadaan kini berbeza kerana, banyak badan bukan kerajaan (NGO) yang terlibat dalam menyumbang dan menyediakan kemudahan kesihatan di kem pelarian itu.“Sekarang semua kemudahan itu semakin bertambah dan sudah sampai masa khidmat tentera kita  (ATM) tidak lagi diperlukan di situ. Jika diikutkan, boleh saja kekal berada di situ, namun tiada fungsi kritikal diperlukan lagi di sana,” katanya dan menambah khidmat ATM diperlukan ketika itu berikutan isu pelarian yang melanda negara berkenaan.“Pada Jun lepas, kerajaan membuat keputusan supaya pengoperasian tentera di Hospital Medan di Bangladesh ditamatkan sebagai langkah pencegahan wabak Covid-19.“Kesemua tentera di sana pulang dan penilaian turut dibuat daripada segi sama ada masih relevan untuk dikerahkan anggota ke situ apabila wabak ini berakhir,” katanya.Hospital Medan Malaysia di kem pelarian Cox’s Bazar, Bangladesh, diwujudkan pada Disember 2017 bagi menampung keperluan rawatan kesihatan kepada ratusan ribu pelarian etnik Rohingya yang melarikan diri ke tenggara Bangladesh ekoran konflik di barat Myanmar.


Kerajaan pantau impak Omicron sebelum nasihatkan Majlis Raja-Raja mengenai SOP masjid

Kementerian kesihatan (KKM) akan memantau impak penularan varian Omicron sebelum menasihatkan Majlis Raja-Raja berhubung keputusan mengenai prosedur operasi standard (SOP) di masjid.Menteri Kesihatan, Khairy Jamaluddin berkata perkara itu sudah berada dalam perhatian apabila kementerian itu menerima banyak permintaan daripada pelbagai pihak supaya melonggarkan syarat SOP di masjid termasuk membenarkan para jemaah solat tanpa penjarakan.“Bukannya kita tidak mahu benarkan,” katanya pada sidang media secara hibird hari ini.“Cuma kita mahu beri tempoh masa beberapa minggu lagi untuk lihat kesan gelombang Omicron sebelum boleh keluarkan nasihat untuk dipersembah bagi mendapatkan perkenan Raja-raja.”Terdahulu, Mufti Perlis Mohd Asri Zainul Abidin menggesa KKM supaya menjelaskan pelaksanaan SOP Covid-19 yang didakwa terdapat elemen “double standard” sekali gus menyebabkan ramai dalam kalangan umat Islam tidak berkesempatan untuk menunaikan solat Jumaat dan jemaah 5 waktu di masjid.Asri mempersoalkan mengapa SOP ketat masih dikuatkuasakan di masjid namun dilonggarkan di tempat lain seperti stadium, program hiburan dan ketika menaiki pengangkutan awam.Tegas Asri, fatwa yang dikeluarkan untuk menjarakkan saf di masjid hanya dibenarkan apabila KKM memberi alasan penyebaran wabak akan berlaku jika saf dirapatkan.“Kita hanya melonggarkan (syarat merapatkan saf) apabila ada alasan kukuh,” katanya.“Tetapi alasan itu tidak dipakai di tempat lain, mengapa alasan itu hanya terpakai di masjid?”


SUSK menteri cedera dalam kemalangan jalan raya

Setiausaha Sulit Kanan (SUSK) seorang menteri patah tulang hidung dan pipi selepas terlibat dalam kemalangan jalan raya di KM14.6 Lebuhraya Utara Selatan menghala Damansara dalam satu kejadian tengah malam tadi.Ketua Polis Daerah Petaling Jaya ACP Nik Ezanee Mohd Faisal berkata siasatan awal mendapati kejadian pada jam 12.30 tengah malam itu dipercayai berlaku selepas mangsa berusia 47 tahun yang memandu kereta jenis Proton X70 tersebut terlanggar sebuah objek besi yang berada di tengah jalan raya itu.Kejadian itu menyebabkan mangsa hilang kawalan sehingga melanggar penghadang kiri jalan, katanya dalam kenyataan di Petaling Jaya malam tadi.“Objek besi itu berkemungkinan terjatuh daripada lori yang melalui jalan berkenaan kerana semasa kejadian tiada kerja pembinaan dijalankan di sekitar kawasan itu,” katanya.Beliau berkata mangsa kemudiannya dihantar ke hospital swasta untuk rawatan manakala kereta yang dipandunya mengalami pelbagai kerosakan di bahagian hadapan.Nik Ezanee meminta orang ramai yang melihat atau mempunyai maklumat berhubung kejadian itu untuk berhubung dengan pegawai penyiasat trafik Inspektor Mohd Al Rassid Borhanudin di talian 019-9905570 atau Bilik Gerakan Ibu Pejabat Polis Daerah Petaling Jaya di 03-79662176.


Saya tidak akan bersekongkol dengan kleptokrat, Muhyiddin jelaskan keputusan letak jawatan

Perdana Menteri Muhyiddin Yassin berkata beliau tidak akan sesekali masuk campur dengan proses kehakiman bagi menyelamatkan ahli-ahli politik yang berdepan pelbagai rasuah.Beliau berkata keputusan untuk meletakkan jawatan tertinggi negara itu adalah disebabkan sekumpulan yang mengutamakan kuasa politik berbanding kebajikan rakyat.“Saya tidak akan sekali-kali bersekongkol dengan kumpulan kleptokrat, mengganggu kebebasan badan kehakiman dan membelakangi Perlembagaan Persekutuan semata-mata untuk kekal berkuasa,”katanya merujuk sekumpulan ahli Parlimen Umno diketuai Najib Razak dan Presiden Umno Ahmad Zahid Hamidi yang bertindak mengumpul 15 ahli Parlimen untuk menarik sokongan terhadap Muhyiddin.Beliau berkata dirinya sudah tidak memiliki sokongan majoriti daripada ahli-ahli Parlimen selepas penarikan sokongan ahli Parlimen yang bersekutu dengan Zahid selain penolakan terhadap tawaran untuk menjalankan persefahaman rentas parti kepada pembangkang.“Inilah kehendak dalam Perlembagaan dan saya mesti patuh,” katanya sambil menambah beliau mengangkat sumpah untuk mempertahankan Perlembagaan.Beliau juga turut berkata prinsip yang dipegangnya tidak akan dikorbankan, dan mengenang bagaimana dipecat daripada jawatan oleh pentadbiran Najib kerana mempersoalkan penglibatan bekas perdana menteri itu dengan skandal 1MDB.“Saya berjuang, saya berkorban, akhirnya Allah s.w.t. mengangkat martabat perjuangan saya sehingga saya diberikan amanah untuk memimpin negara ini sebagai perdana menteri.“Namun, ditakdirkan bahawa hari ini adalah hari terakhir saya sebagai perdana menteri dan saya reda dengan ketentuan ilahi.”Terdahulu, Muhyiddin telah menyerahkan peletakan jawatan beliau dalam sesi mengadap Sultan Abdullah Sultan Ahmad Shah awal hari ini.Beberapa jam kemudian, Istana Negara mengumumkan Muhyiddin sebagai perdana menteri caretaker.Usul undi percaya terhadap Muhyiddin dijadualkan pada 7 September depan selepas beberapa ahli Parlimen yang bersekutu dengan Zahid menarik sokongan mereka terhadap beliau.Muhyiddin berkata ketika itu beliau masih memiliki sokongan majoriti ahli parlimen.Beliau turut berkata penentangan terhadap beliau oleh ahli Parlimen Umno tersebut adalah berikutan keengganan beliau untuk masuk campur dalam kes rasuah yang dihadapi mereka.


Pangsapuri di India runtuh, 12 berjaya diselamatkan

Pasukan penyelamat berjaya membawa keluar 12 mangsa termasuk dua kanak-kanak dari runtuhan sebuah blok pangsapuri di bandar Lucknow yang terletak di utara India, lapor pegawai polis tempatan, hari ini.
Menurut pegawai itu, sekurang-kurangnya 12 orang lagi dikhuatiri terperangkap.
Pekerja penyelamat berusaha membersihkan runtuhan dan serpihan dari tapak itu, yang terletak di kawasan sesak dan mewah di Lucknow, Uttar Pradesh, India.
Bagaimanapun, punca runtuhan belum dapat dikenal pasti setakat ini.
"Kami membawa keluar 12 orang setakat ini, termasuk dua kanak-kanak, dan tiada penemuan mayat," kata Ketua Pengarah Polis Uttar Pradesh, D S Chauhan kepada pemberita di lokasi kejadian.
Saluran televisyen menunjukkan timbunan batu bata dan konkrit dan pasukan polis sedang berusaha untuk mencari mangsa yang terselamat.
Menurut Chauhan, seramai 24 mangsa dikhuatiri terperangkap akibat bangunan runtuh itu.


Lubnan rayu dunia Arab bantu pulih ekonominya

Menteri Ekonomi Lubnan Amin Salam pada Ahad merayu sokongan dunia Arab untuk membantu negara itu yang berhadapan kekurangan wang di tengah-tengah krisis ekonomi, lapor Agensi Anadolu.
"Lubnan dihimpit krisis demi krisis sejak sedekad lalu sehingga sekarang dan kini buntu. Ia perlukan sokongan anda.
“Lubnan juga merayu saudara Arabnya untuk menghulurkan bantuan ekoran krisis ekonomi dan kewangan yang belum pernah berlaku dalam sejarah,” kata Salam pada persidangan mengenai Baitulmaqdis di ibu pejabat Liga Arab yang berpangkalan di Kaherah
Beliau turut menyeru negara-negara Arab supaya menangani perbezaan.
"Lubnan merasai penderitaan ini dan masih belum pulih daripada kesan letupan 4 Ogos 2020 yang memusnahkan separuh daripada bandar Beirut," katanya.
Sejak 2019, Lubnan dibelenggu krisis ekonomi yang melumpuhkannya dan menurut Bank Dunia, krisis kewangan negara itu adalah antara yang terburuk pernah berlaku di era moden.


AS sedia bersemuka dengan Iran runding perjanjian nuklear

Amerika Syarikat bersedia untuk mengadakan pertemuan secara bersemuka dengan Iran bagi memajukan rundingan Pelan Tindakan Komprehensif Bersama (JCPOA) yang sedang berlangsung, kata jurucakap Jabatan Negara kepada Sputnik.Terdahulu pada hari yang sama, Menteri Luar Iran Hossein Amirabdollahian berkata Tehran mungkin mempertimbangkan untuk mengadakan rundingan itu jika ia membantu mencapai kesepakatan yang lebih baik.“Kami bersedia untuk bertemu secara bersemuka. Kami sudah lama berpendapat bahawa rundingan secara bersemuka dengan Iran akan menjadi lebih produktif dalam membincangkan mengenai JCPOA dan hal-hal lain. Ini turut melibatkan format dua hala dan pelbagai hala,” kata jurucakap Jabatan Negara.Pertemuan secara bersemuka akan membolehkan komunikasi yang lebih jelas antara AS dan Iran, yang amat diperlukan untuk mencapai persefahaman mengenai pematuhan semula terhadap JCPOA, tambah jurucakap itu.


KJ fail saman fitnah RM1 juta terhadap Jamal Yunos

Bekas menteri kesihatan Khairy Jamaluddin memfailkan saman terhadap Ketua Umno Bahagian Sungai Besar Jamal Md Yunos berhubung kenyataan media yang didakwa berunsur fitnah semasa Perhimpunan Agung Umno 2022 pada Januari lepas.
Sidang media itu diadakan berhubung dakwaan Umno mengimport perwakilan dari luar yang bukan perwakilan untuk mengundi usul supaya jawatan nombor satu dan dua tidak dipertandingkan.
Khairy, yang memfailkan writ saman pada 24 Mei lepas melalui firma guaman Tetuan Aizat Izuan Shakeel, menuntut ganti rugi khas RM1 juta, ganti rugi am, perintah supaya Jamal menerbitkan permohonan maaf di akaun Facebook dan TikToknya serta dalam akhbar utama berbahasa Melayu, Inggeris dan Cina.
Dalam pernyataan tuntutan, Khairy berkata semasa perhimpunan agung yang berlangsung pada 14 Januari lepas, Jamal mengadakan sidang media di Pusat Dagangan Dunia Kuala Lumpur (WTC) yang dihadiri oleh pengamal media, perwakilan Umno dan beberapa ahli serta pemimpin parti itu.
Beliau mendakwa pada hari sama, Jamal telah memuat naik rakaman video bertajuk "Saya harap Khairy Jamaluddin dikenakan tindakan oleh Lembaga Disiplin Umno selepas mengeluarkan kenyataan yang semberono dan memalukan Umno #UmnoDuluKiniDanSelamanya" di laman Facebook di bawah nama DS Jamal Yunos (DS Jamal Yunos Official).
Khairy berkata Jamal turut memuat naik rakaman sama di akaun TikTok di bawah nama pengguna ‘jamal_yunos.’
Beliau mendakwa kenyataan berbaur fitnah itu antaranya membawa maksud beliau adalah pemimpin yang tiada integriti, seorang individu tiada kredibiliti untuk memimpin dan terbabit atau melakukan jenayah rasuah.
Dakwanya ia juga membawa maksud bekas Ahli Parlimen Rembau itu telah melaksana dan menerapkan pendekatan rasuah untuk menimbulkan perpecahan dalam kalangan ahli parti demi kepentingan peribadi serta tidak layak menjadi seorang pemimpin selain tidak setia kepada Umno dan pemimpin parti.
Mahkamah Tinggi menetapkan esok bagi pengurusan kes di hadapan Penolong Kanan Pendaftar Nik Nur Amalina Mat Zaidan.


Jemaah Menteri perlu bincang cadangan lanjut cuti sekolah susulan strok haba, kata TPM

Jemaah Menteri harus berbincang sama ada cuti sekolah perlu dilanjutkan susulan fenomena haba panas yang melanda negara ketika ini sehingga menyebabkan dua kematian melibatkan kanak-kanak, kata Timbalan Perdana Menteri Ahmad Zahid Hamidi.
Beliau berkata urus setia Jawatankuasa Pengurusan Bencana Negara sudah bermesyuarat dan melaksanakan usaha penyelarasan dengan pelbagai kementerian serta jabatan yang berkaitan.
“Saya fikir itu (pelanjutan cuti sekolah) harus dibincangkan di mesyuarat Jemaah Menteri... Sebagai Pengerusi Jawatankuasa Bencana Negara, kita telah mengkoordinasikan kerjasama dengan pihak kerajaan negeri, Kementerian Kesihatan Malaysia (KKM) dan pihak berkuasa tempatan bukan sahaja untuk memantau tetapi juga membantu mereka yang terkena strok haba disebabkan perubahan cuaca ini,” katanya.
Zahid berkata demikian kepada pemberita di Majlis Rumah Terbuka Aidilfitri anjuran Umno Bahagian Pontian di Benut hari ini.
Ahli Parlimen Bagan Datuk itu turut mengingatkan rakyat agar mengambil langkah berjaga-jaga susulan fenomena haba panas itu.
Beliau berkata KKM juga telah mengambil beberapa langkah bagi mengatasi masalah yang timbul susulan fenomena itu.
“Kita menasihati rakyat di kawasan yang dilanda haba panas agar minum air lebih banyak... tetapi saya dimaklumkan oleh Jabatan Meteorologi bahawa haba panas ini akan berakhir pada pertengahan Mei.
“Jadi saya berharap walaupun ini satu fenomena baharu tetapi kita perlu berjaga-jaga dan mengambil beberapa langkah kesihatan,” katanya.
Zahid ditanya sama ada wujud keperluan untuk melanjutkan cuti sekolah susulan kejadian strok haba dan langkah kerajaan dalam mengatasi fenomena haba panas ketika ini.
Sejak Rabu, terdapat dua kematian di Kelantan dipercayai akibat strok haba melibatkan seorang kanak-kanak lelaki berusia 11 tahun dan seorang kanak-kanak perempuan berusia setahun tujuh bulan.


8,000 orang tarik diri kerana takutkan AstraZeneca, kata Khairy

Menteri Sains, Teknologi dan Inovasi Khairy Jamaluddin berkata hari ini 8,000 membatalkan pendaftaran vaksin mereka di bawah MySejahtera disebabkan pengumuman kerajaan sebelum ini AstraZeneca akan dimasukkan dalam pelan imunisasi kebangsaan.“Sebab utama kita membuka pendaftaran AstraZeneca secara sukarela ialah kerana keenganan terhadap vaksin jenama ini untuk Covid-19,” katanya pada sidang media bersama Menteri Kesihatan Dr Adham Baba hari ini.Memandangkan jumlah pembatalan yang semakin meningkat, katanya, Jawatankuasa Khas Jaminan Akses Bekalan Vaksin (JKJAV) telah memutuskan untuk membatalkan suntikan vaksin AstraZeneca daripada program imunisasi kebangsaan dan menawarkan vaksin tersebut sebagai pilihan secara sukarela.“Setelah kami mengumumkan pilihan sukarela untuk progtam vaksinasi AstraZeneca, sekitar 80% orang yang membatalkan pendaftaran mereka di MySejahtera mendaftar semula untuk janji temu vaksinasi mereka.“Ini adalah data yang kami tunjukkan bagaimana wujud keraguan pada vaksin,” katanya.Laporan berita bahawa vaksin AstraZeneca akan dimasukkan ke dalam program imunisasi kebangsaan menimbulkan kerisauan orang ramai berikutan beberapa laporan darah beku kepada sebilangan kecil penerima vaksin itu di negara-negara lain.Beberapa orang penerimanya juga turut dilaporkan meninggal dunia selepas menerima suntikan vaksin tersebut.Khairy turut berkata vaksin AstraZeneca akan diberikan secara sukarela di pusat vaksinasi tertentu dan ia tidak akan digunakan dalam program imunisasi kebangsaan yang dijalankan ketika ini.“Kami tak mahu bazirkan vaksin ini yang terbukti selamat dan efektif,” katanya.“Namun kami juga memahami sains dan fakta tidak mampu tangani kerisauan orang ramai dan berita palsu turut beredar mengenai vaksin ini.”Sekitar 268,600 dos suntikan vaksin yang diperuntukkan kepada penduduk Selangor dan Kuala Lumpur semalam habis ditempah dalam masa beberapa jam sahaja ketika ia dibuka untuk pendaftaran tengahari semalam.